Laplace Demon – Setan Besar Dalam Sains

1/ Laplace Demon @ Setan Laplace merujuk kepada satu entiti khayalan yang memiliki kebolehan untuk melihat seluruh alam semesta.

Konsep Setan Laplace ini direka pada tahun 1814 oleh Pierre-Simon Laplace untuk membincangkan prinsip determenisme dalam bentuk konseptual.

2/ Selain memiliki kebolehan untuk melihat seluruh isi alam (termasuk pergarakan objek, zarah dsb), Setan Laplace ini juga dicipta dengan memiliki kebolehan komputasi dan pengiraan yang tidak terbatas.

3/ Konsep Setan Laplace ini menarik kerana ia membawa idea yang telahpun wujud pada ketika itu – di mana formula dan hukum yang telah ditemui boleh digunapakai oleh manusia dalam menentukan halatuju atau masa depan sesuatu proses.

4/ Sebagai contoh, menggunakan rumus F = ma membolehkan kita tahu berapa laju sesuatu objek akan bergerak, dengan syarat kita tahu jumlah daya dan jisim objek tersebut.

5/ Idea asal Setan Laplace sebenarnya muncul pada zaman Newton, di mana konsep Clockwork Universe diusulkan. Menurut Gotfried Leibniz, alam semesta ini berfungsi seperti gear yang saling berkait antara satu sama lain. Putaran satu gear akan memberi kesan kepada gear yang lain.

6/ Dalam kes Setan Laplace, kita boleh melihat alam semesta ini dalam prinsip mekanikal; semua peristiwa yang terjadi boleh diterangkan dalam bentuk persamaan matematik. Prinsip masa lalu, masa kini dan masa hadapan sentiasa akan boleh diketahui (complete determinism).

7/ Idea ini membuka bidang yang kini dipanggil pemodelan matematik (Mathematical Modeling), di mana manusia mula menjadikan pembolehubah dalam bentuk matematik, sebelum model matematik dibuat. Model matematik tersebut kemudiannya digunakan untuk membuat ramalan untuk aplikasi lain.

8/ Jadi, adakah konsep Setan Laplace dan determinisme penuh ini satu konsep yang benar? Sudah tentu tidak.

9/ Antara kesalahan besar kepada idea yang dicipta oleh Laplace ini adalah Laplace tidak meletakkan sebarang had kepada setan yang dia cipta (he created an identity that understand infinity). Dalam dunia fizikal yang sebenar, had limitasi fizikal perlu diletakkan.

10/  Sebagai contoh – kelajuan pemprosesan maklumat oleh Setan Laplace perlulah tidak melebihi kelajuan cahaya (sebab informasi tak boleh lebih kelajuan cahaya). Hal ini sesuai dengan Teori Relativiti Einstein.

11/ Disebabkan pemprosesan maklumat tidak boleh melepasi kelajuan cahaya, determinisme penuh sepatutnya tidak boleh tercapai (ada hadnya yang tersendiri). Selain itu, terdapat juga had kepada jumlah data yang boleh diproses (had pada panjang Planck).

12/ Selain dari argumen di atas, ada juga yang mengusulkan bahawa Setan Laplace ini berlawanan dengan Teori Huru-Hara (Chaos Theory). Teori Huru-Hara mengusulkan bahawa perubahan kecil pada suatu sistem boleh menghasilkan impak yang amat besar terhadap sistem tersebut.

13/ Dalam kes Setan Laplace, sekiranya berlaku variasi perubahan yang teramat kecil dalam sistem yang dilihat oleh Setan Laplace, Setan Laplace perlu membuat pengiraan semula terhadap keseluruhan trajektori masa hadapan objek dalam sistemnya.

14/ Namun ramai ahli falsafah berpandangan bahawa idea Setan Laplace dan idea Teori Huru-Hara sebenarnya tidak sesuai antara satu sama lain. Setan Laplace sepatutnya mengetahui akan perubahan yang akan berlaku sebelum perubahan tersebut berlaku, kerana dia patutnya memiliki pengetahuan penuh ke atas sistem tersebut.

15/ Antara lawan sebenar kepada Setan Laplace ini sebenarnya adalah Entropi dan Hukum Termodinamik Kedua.

16/ Laplace mencipta konsep Setan Laplace berdasarkan prinsip mekanikal, di mana kita boleh membuat unjuran ke masa hadapan, dan melihat semula ke masa belakang, berdasarkan trajektori atau pergerakan sesuatu objek.

17/ Namun begitu, dalam Termodinamik, Entropi akan sentiasa meningkat, menghasilkan apa yang kita panggil sebagai anak panah masa (Arrow of Time). Dalam kes Termodinamik, informasi tidak boleh didapati berdasarkan trajektori masa lampau, berbeza dengan kes sistem Mekanikal tadi.

18/ Dalam kes Hukum Termodinamik, anak panah masa akan sentiasa bergerak sehala, dari masa lalu, ke masa sekarang, ke masa hadapan. Ia bertentangan dengan Konsep Setan Laplace yang boleh melihat masa lampau, sekarang dan masa hadapan sesuka hati.

19/ Satu lagi lawan kepada konsep Setan Laplace ini adalah konsep yang dibawa dalam Fizik Kuantum, yang dipanggil sebagai Prinsip Ketaktentuan Heisenberg (Heisenberg Uncertainty Principle).

20/ Menurut Heisenberg, kita tidak boleh mengetahui lokasi (displacement) dan pergerakan (momentum) sesuatu entiti kuantum secara serentak. Ia tidak dibenarkan oleh Mekanik Kuantum.

21/ Sehingga ke hari ini, perdebatan mengenai sifat alam; sama ada ia bersifat deterministik (punyai sebab-akibat yang tetap) ataupun ia bersifat bebas (free-will) masih menjadi perdebatan dalam kalangan ahli sains dan falsafah.

RUJUKAN:

“Free Will”, Stanford Encyclopedia of Philosophy, (2018). https://plato.stanford.edu/entries/freewill/

“Causal Determinism”, Stanford Encyclopedia of Philosophy, (2016). https://plato.stanford.edu/entries/determinism-causal/

“The Challenge of Laplace’s Demon” Springer, (1995). https://link.springer.com/chapter/10.1057%2F9780230377134_2

“The Clockwork Universe” from “Chaos in the Cosmos” pp 15 – 39. Springer, (1996). https://link.springer.com/chapter/10.1007%2F978-1-4899-3370-6_2

“Quantum Theory and Determinism”, Springer, (2014). https://link.springer.com/article/10.1007/s40509-014-0008-4


Apa Yang Berlaku Di Tiananmen Square?

5 Jun mungkin dianggap tarikh biasa bagi sesetengah orang. Tetapi bagi warga China, ia merupakan tarikh terjadinya Peristiwa Pembu.nu.han Beramai-Ramai Dataran Tiananmen pada tahun 1989. Dan sehingga hari ini, China masih enggan mengakui apa yang berlaku dan memohon maaf atas apa yang berlaku.

Protes peserta pro-demokrasi terutama pelajar ini bermula sebagai cara mengenang pemimpin Parti Ko.mu.nis China (CCP), Hu Yaobang yang meninggal dunia pada April 1989. Yaobang dikenali sebagai seorang pemimpin pro-reformasi dan berkongsi pandangan bersifat kontroversi yang membuatkan CCP cacing kepanasan. Akibatnya, parti memaksanya meletak jawatan dan ramai menganggap itu sebagai punca beliau dise.ra.ng sakit jantung sekaligus membawa kepada kema.ti.annya.

Pada awalnya, perkumpulan peserta di Dataran Tiananmen bertujuan untuk memberi penghormatan kepada anak kelahiran Beijing itu. Bagaimanapun, lama-kelamaan, ia menjadi cara melahirkan ketidakpuasan hati mereka terhadap CCP dalam banyak isu seperti kemiskinan, pengangguran, penguasaan CCP sebagai kerajaan satu parti dan masalah ekonomi. (Pan, 2008)

Bagi mereka, apa yang dilakukan CCP masih tidak mencukupi. Benar, CCP melaksanakan pelbagai reformasi pada tahun 80-an tetapi ia masih gagal membantu golongan kelas pekerja mengatasi cabaran kemiskinan dan pengangguran. Bagi para pelajar pula, mereka merasakan sistem pendidikan China ketika itu tidak menyiapkan mereka mendepani sistem ekonomi dengan elemen-elemen kapitalisme. (Dingxin, 2001)

Tetapi tidak ramai tahu, apabila diuji dengan krisis sebegini, CCP terbahagi kepada dua pihak. Bagi kelompok sederhana yang diketuai Zhao Ziyang, mereka mahukan perhimpunan ini diselesaikan secara aman dengan semua perkara dibangkitkan diubah melalui polisi kerajaan. Tetapi bagi Perdana Menteri Li Peng yang mengetuai kelompok berpendirian tegas, perhimpunan sebegini dianggap mencabar kedudukan CCP. Dan satu-satunya cara untuk menyelesaikannya ialah melalui cara kekerasan. (Vogel, 2011)

Pendirian kelompok ini tidak dibantu dengan tindakan pelajar-pelajar yang mengadakan mogok lapar pada 13 Mei 1989. Mogok ini memberi inspirasi kepada warga China lain untuk bangkit berhimpun dan mengadakan protes di seluruh negara. Mereka tahu dengan mengadakan mogok sebegini, ia akan menarik perhatian dunia terutama sekutu China, Kesatuan Soviet dengan Mikhail Gorbachev dijangka mengadakan lawatan ke Beijing dua hari kemudian.

Dan seperti dijangka, walaupun lawatan Gorbachev berjalan lancar, ia masih dibayangi oleh protes rakyat di seluruh negara. Lawatan ini yang membuka jalan kepada Persidangan China-Soviet seharusnya diingati kerana membantu menormalisasikan hubungan luar kedua-dua negara dalam tempoh 30 tahun. Tetapi angkara protes terutama keengganan peserta untuk berkompromi memaksa kelompok sederhana memikirkan semula sokongan dan simpati terhadap mereka. (Dingxin, 2001)

Dan apa yang dibimbangi kelompok sederhana akhirnya berlaku pada 20 Mei. Selepas mendapat lampu hijau untuk mengembalikan ketenteraman di ibu kota China, undang-undang darurat dilaksanakan dengan 30 divisyen ten.te.ra berjumlah 250,000 orang digerakkan. Pada awalnya, pergerakan mereka cuba dihalang peserta protes dan orang ramai dengan harapan ia memberi tekanan kepada Beijing untuk tidak menggunakan taktik kekerasan terhadap mereka.

Hakikatnya, mereka tersilap sama sekali. Dengan imej protes tersebar ke seluruh dunia termasuk dunia Barat, kepimpinan CCP mahukan ia diakhiri dengan segera. Sekiranya ia terus berlarutan, ia boleh menjadi pencetus kepada pemberontakan sekaligus mengakhiri kedudukan mereka sebagai pemerintah China.

Kebimbangan CCP ada asasnya. Ini kerana Pintu Gerbang Tiananmen merupakan pintu masuk Kota Larangan iaitu kediaman rasmi para maharaja China sehingga awal abad ke-20. Dengan dinasti Qing disingkirkan menerusi Revolusi Xinhai 1911-1912, Republik China yang baru ditubuhkan tetapi berdepan pelbagai halangan termasuk kekacauan politik dan Pe.ra.ng China-Jepun.

Pe.ra.ng China-Jepun merupakan antara teater Pe.ra.ng Dunia Kedua (WWII) paling lama yang menyaksikan 20 juta warga China terbunuh. Selepas Jepun diusir dari China, negara itu menyaksikan pe.ra.ng saudara antara CCP dengan kelompok Kuomintang yang dipimpin Chiang Kai-shek sehingga 1949. Selepas Kuomintang berundur ke Taiwan, CCP yang dipimpin Mao Zedong membentuk Republik Rakyat China yang kita ketahui hari ini.

Semua bentuk sambutan pengisytiharan pada 1 Oktober 1949 itu dibuat di Dataran Tiananmen. Sebelum era pandemik Covid-19, jutaan orang membanjiri dataran ii setiap tahun untuk meraikan tarikh tersebut. Dan ia turut menjadi lokasi makam Zedong yang meninggal dunia pada 1976.

Bagi CCP, dengan menjadikan Tiananmen sebagai lokasi protes, ia seolah-olah menunjukkan peserta protes bersedia menggerakkan revolusi ke seluruh negara berlatarbelakangkan makam Zedong. Justeru, dengan merampas semula dataran berkenaan, ia diharap dapat mengembalikan semula kemuliaan dataran berkenaan.

Pada 3, 4 dan 5 Jun, polis dan ten.te.ra memasuki Dataran Tiananmen dengan melepaskan tem.ba.kan pe.lu.ru hidup terhadap peserta protes. Di sebalik cubaan untuk meleraikan perhimpunan secara aman membabitkan pemimpin protes dan komisar-komisar rejimen, masih ramai yang enggan tunduk kepada usaha berkenaan. Sebaliknya, ramai yang cuba bertahan dengan harapan ia akan mengubah situasi mereka.

Jika anda mencari Tiananmen dalam enjin carian internet, anda akan melihat perkataan ‘Tank Man’. Ini merujuk kepada tindakan seorang individu menghalang pergerakan beberapa buah kereta kebal semasa hendak meninggalkan Dataran Tiananmen. Lelaki itu berbual dengan seorang komander unit berkenaan berkemungkinan menyuarakan ketidakpuasan hati terhadap apa yang berlaku.

Apabila kereta-kereta kebal ini cuba bergerak buat kali kedua, lelaki itu sekali lagi cuba menghalang mereka. Melihat unit-unit ini bersedia melanggar lelaki berkenaan, beberapa orang awam menariknya dari laluan mereka dan membawanya ke tepi. (Makinen, 2014) Gambar ini dianggap gambar ikonik untuk insiden Tiananmen 1989 dan dipilih sebagai sebahagian daripada 100 Imej Paling Berpengaruh Sepanjang Zaman oleh majalah Time pada 2016.

Begitupun, itu tidak berlaku dan akibat sikap keras kepala sesetengah daripada mereka baik dari kepimpinan CCP mahupun pemimpin protes, ribuan nyawa melayang pada dua hari berkenaan. Angka rasmi menyatakan 300 orang awam dan ten.te.ra terbu.n.uh dengan 7,000 lagi termasuk polis dan ten.te.ra cedera. Bagaimanapun, ramai percaya angka sebenar ko.rb.an pada dua hari itu sebenarnya jauh lebih tinggi antara 2,000 hingga 3,000 orang.

Operasi ‘membersihkan’ Dataran Tiananmen tidak sekadar tertumpu kepada peserta-peserta protes sahaja. Mana-mana individu yang terlibat, menyokong atau bersimpati dengan protes mereka akan disiasat dan ditahan di seluruh negara. Hatta sesetengah pemimpin CCP yang enggan menyokong pendekatan keras pada 3, 4 dan 5 Jun juga dianggap bersubahat dan berdepan prospek menakutkan daripada parti mereka sendiri.

Bagi Ziyang, harga kerana menunjukkan keinginan berkompromi ialah disingkirkan daripada jawatankuasa kepimpinan tinggi parti dan tahanan rumah sehingga beliau kembali ke negeri cacing pada Januari 2004. Bagi pemimpin-pemimpin lain seperti Hu Qili dan Wan Li, mereka dikenakan tahanan rumah untuk satu tempoh tertentu untuk memaksa mereka mengubah pandangan tentang apa yang berlaku di Tiananmen. Sekiranya mereka mengubah fikiran, keahlian parti mereka dikekalkan dan diberi jawatan tidak penting dalam kerajaan. (Bernstein, 1989)

Bagi sejuta pegawai kerajaan di peringkat wilayah, mereka akan dinilai oleh 30,000 orang pegawai parti yang dihantar dari Beijing bagi menilai sama ada mereka boleh diharap atau tidak. Mereka merupakan sebahagian daripada empat juta individu yang disiasat pihak berkuasa kerana disyaki ada kaitan dengan protes Tiananmen atau protes di seluruh negara. (Miles, 1997)

Kebiasaannya, mereka ditahan secara terang-terangan di siang hari atau malam sebelum dibawa ke kem-kem buruh di seluruh negara. Mereka dinafikan hak bertemu dengan ahli-ahli keluarga mereka dan dipaksa bersesak-sesak dalam satu sel. Memandangkan mereka berkongsi dengan kelompok penje.na.yah seperti pembu.n.uh atau pero.g.ol, bukan satu rahsia sesetengah daripada mereka dise.k.sa semasa dalam tahanan. (Miles, 1997)

Reformasi yang dilancarkan pada tahun 80-an terhenti seketika akibat insiden di Tiananmen. Ia hanya bersambung semula pada tahun 1992 hasil campur tangan Deng Xiaoping selepas mengadakan jelajah ke kota-kota utama di selatan China seperti Shenzhen dan Shanghai. Semasa jelajah tersebut, beliau menegaskan reformasi yang terhenti sebelum ini perlu diteruskan bagi memastikan ekonomi China kekal berada di landasan tepat. (Chen, 2014)

Jelajah yang dibuat beliau bukan saja menyelamatkan kestabilan China, malah ia memastikan reformasi ekonomi yang dijalankan sebelum ini diperkukuhkan. Bagaimanapun, ia masih gagal menangani isu ketidakseimbangan ekonomi, rasuah dan reformasi politik yang terhenti selepas Tiananmen pada 1989.

Sejak peristiwa itu, acara peringatan peristiwa berda.r.ah di Tiananmen merupakan acara tahunan bagi penduduk Hong Kong. Bagaimanapun, untuk tahun 2020 dan 2021, ia dibatalkan atas alasan mencegah penularan Covid-19. Bagaimanapun, ramai percaya sebab sebenar pembatalan ialah mencegah lebih banyak demonstrasi pro-demokrasi dilakukan di Hong Kong. Bagi mana-mana individu yang menghadiri acara sedemikian, ia dianggap satu protes senyap kepada Beijing.

Jika anda cuba mencari sebarang artikel tentang peristiwa Tiananmen di China, lupakanlah. Ia masih dianggap satu isu sensitif dan tabu terutama dalam dunia internet China. Berdasarkan satu kaji selidik yang dijalankan pada 2019 oleh Universiti Toronto dan Universiti Hong Kong, lebih 3,000 perkataan yang merujuk kepada peristiwa berkenaan telah diharamkan.

Nota kaki

RUJUKAN:

Chen, A. (2014). ‘How my father’s speeches saved Chinese economic reform’: Deng Xiaoping’s daughter pays tribute. South China Morning Post.

Vogel, E. F. (2011). Deng Xiaoping and the Transformation of China. Belknap Press, University of Harvard Press. Halaman 608.

History. (2021). Tiananmen Square Protests.

Miles, J. A. R. (1997). The Legacy of Tiananmen: China in Disarray. University of Michigan Press. Halaman 28.

Makinen, J. (2014). Tiananmen Square mystery: Who was ‘Tank Man’?. Los Angeles Times.

Pan, P. (2008). Out of Mao’s Shadow: The Struggle for the Soul of a New China. Simon & Schuster. Halaman 274.

Bernstein, R. (1989). Beijing Orders Its Ambassadors Home for a Meeting. The New York Times.

Dingxin, Z. (2001). The Power of Tiananmen: State-Society Relations and the 1989 Beijing Student Movement. University of Chicago Press. Halaman 84, 165-167.


Sejarah Penguasaan Umat Islam Ke Atas Sepanyol

Al-Andalus merupakan nama yang diberikan kepada Semenanjung Iberia ketika ia berada di bawah pemerintahan Muslim. Islam tiba di rantau itu bersama dengan kehadiran Orang Umat Islam pada kurun ke-8 Masihi, dan mereka berjaya menguasai hampir seluruh semenanjung itu dalam tempoh kurang dari sedekad. Pemerintahan Orang Umat Islam di Sepanyol berpanjangan sehingga tahun 1492 Masihi, tahun di mana negara Muslim terakhir di Semenanjung Iberia, iaitu Emiriyah Granada dit4kluk oleh tentera Kristian.

Pada tempoh permulaan dan penghujung pemerintahan Orang Umat Islam di Semenanjung Iberia, Al-Andalus mengharungi pelbagai perubahan politik; mengubahnya dari sebuah wilayah Kekhalifahan Umayyah kepada sebuah emiriyah merdeka dan kemudian, berpecah menjadi kerajaan-kerajaan kecil yang disebut sebagai taifa.

Zaman pemerintahan Muslim di Semenanjung Iberia sering disebut sebagai La Convivencia (“Kehidupan Bersama), iaitu suatu tempoh di mana kaum Muslim, Kristian dan Yahudi dapat hidup secara aman dan bersama. Namun tentunya, keadaan sebenar jauh lebih rumit dan tidak seringkas itu.

C0NQUISTA ORANG UMAT ISLAM YANG TERSENDIRI

Sebelum kedatangan Islam, Al-Andalus dikenali dengan namanya dalam bahasa Rom, iaitu Hispania. Pada awal kurun ke-5 Masihi, kebanyakan wilayah Semenanjung Iberia dikuasai oleh Visigoth. Hanya wilayah di penghujung barat dan utara semenanjung itu sahaja bebas daripada pemerintahan mereka. Menjelang awal kurun ke-8 Masihi,

Kerajaan Visigoth mengalami kemunduran dan melemah akibat perebutan takhta, pemberontakan dan penentangan terhadap golongan bangsawan. Akibatnya, Visigoth tidak berada dalam kondisinya yang terbaik untuk mempertahankan kerajaan mereka dalam mendepani s3r4ngan tentera Umayyah pada tahun 711 Masihi.

Berbicara tentang sumber primer yang dihasilkan tepat pada waktu s3r4ngan tersebut berlaku, tiada catatan Muslim yang dapat ditemui. Sementara itu, sumber Kristian yang berjudul Chronicle of 754 pula bersifat samar-samar terutama berkenaan peristiwa yang diceritakan. Catatan pada kurun ke-9 yang dihasilkan oleh sejarahwan Muslim, Ibn Abd al-Hakam, memberikan yang agak menarik terutama tentang punca yang membawa kepada s3r4ngan Umayyah.

Menurut Ibn Abd al-Hakam, seorang bangsawan Visigoth yang bernama Count Julian meminta bantuan daripada Tariq ibn Ziyad, seorang komander Umayyah lantaran salah seorang puterinya telah dirogol oleh Roderic, raja Visigoth. Memandangkan Julian tidak berupaya untuk menghukum raja di atas jenayahnya, beliau memutuskan untuk meminta bantuan Umayyah agar meny3rang kerajaan Visigoth. Justeru, Julian pun menyediakan kapal-kapal bagi mengangkut tentera Umayyah merentasi Selat Gibraltar.

Memandangkan Ibn Abd al-Hakam membuat catatan tersebut lebih sekurun setelah berlakunya s3r4ngan sebenar ke atas Semenanjung Iberia, cenderung wujud kemungkinan berlakunya campur-aduk antara fakta dan legenda. Sebilangan sejarahwan menganggap bahawa kisah dendam Count Julian ke atas Roderic ini sebagai legenda. Tambah mereka lagi, kononnya terdapat beberapa legenda lain yang memerihalkan sebab s3r4ngan Kekhalifahan Umayyah.

Antaran lain mereka mengatakan bahawa Umayyah menerima bantuan daripada kaum Yahudi yang hidup di bawah pemerintahan Kerajaan Visigoth. Lantaran dijanjikan kehidupan yang lebih bebas, kaum Yahudi di beberapa buah kota Kristian bersetuju untuk membukakan gerbang kepada tentera Muslim. Kisah ini kemudiannya digunakan oleh pihak Kristian untuk menjatuhkan hukuman ke atas kaum Yahudi lantaran bersubahat dengan kaum Muslim.

Bahkan sehingga kini, sejarahwan mengandaikan bahawa punca atau senario s3r4ngan Umayyah ke atas Semenanjung Iberia pada tahun 711 Masihi masih belum diketahui sepenuhnya dan kebanyakan daripada mereka mengemukakan sejumlah hipotesis. Hipotesis pertama mengandaikan bahawa Umayyah menghantar pasukan tentera ke Semenanjung Iberia bagi membantu salah satu pihak yang terlibat dalam p3rang saudara Visigoth dengan harapan dapat meraih rampasan p3rang dan menjalinkan persekutuan di masa hadapan.

Hipotesis kedua berpendapat Umayyah meniatkan s3r4ngan tersebut bagi menguji kekuatan tentera Visigoth. Pendapat ketiga pula mengatakan bahawa pasukan yang melakukan s3r4ngan tersebut tidak diberikan tugas dan strategi yang khusus. Manakala hipotesis terakhir menyatakan bahawa s3r4ngan tersebut merupakan gelombang pertama yang membawa kepada s3r4ngan berskala-penuh.

Apapun keadaannya, ketika Tariq ibn Ziyad berangkat dari Afrika Utara dan memasuki Semenanjung Iberia, beliau membawa bersama kira-kira 10 000 hingga 15 000 orang tentera – jumlah yang tidaklah besar. Menurut Ibn Abd al-Hakam, pihak Visigoth sama sekali tidak memberikan perhatian kepada pasukan Umayyah ini lantaran mereka mengandaikan kapal-kapal tersebut sebagai kapal-kapal dagang. Pada tahun 711 atau 712 Masihi, pasukan Umayyah ini menimpakan kekalahan yang besar ke atas tentera Visigoth dalam Pertempuran Guadalete.

Selain Roderic, ramai bangsawan Visigoth terkorban dalam pertempuran ini. Akibatnya, Kerajaan Visigoth kehilangan pemimpin sekaligus menjejaskan pentadbiran mahupun ketenteraannya. Keadaan ini sangat membantu pasukan Umayyah dalam men4kluki Semenanjung Iberia. Walaupun tahun 711/712 lazim dianggap sebagai tahun ketumbangan Semenanjung Iberia ke tangan Orang Umat Islam, sejarahwan berpendapat bahawa pen4klukan tersebut mengambil masa selama beberapa tahun untuk diselesaikan.

PENEGUHAN KUASA DAN PERLUASAN WILAYAH

Apapun, menjelang tahun 718 Masihi, seluruh Semenanjung Iberia tumbang ke kekuasaan Orang Umat Islam kecuali wilayahnya yang paling utara. Pada titik waktu ini, Al-Andalus dijadikan sebagai sebuah wilayah naungan Kekhalifahan Umayyah, justeru ia berada di bawah pentadbiran gabenor-gabenornya. Sejarahwan mencatatkan bahawa hampir kesemua gabenor yang mentadbir ini memegang jawatan mereka tidak lebih dua tahun.

Walaupun gabenor-gabenor ini dilantik sendiri oleh Gabenor Ifriqiyya atau Khalifah di Damsyik, autoriti mereka pada hakikatnya dijejaskan oleh kehadiran pemerintah tempatan yang kebanyakannya merupakan keturunan pen4kluk awal. Penguasa-penguasa tempatan ini meluaskan pengaruh mereka ke wilayah-wilayah sekitar dan seterusnya hal ini membolehkan mereka untuk menghimpunkan kekayaan. Oleh hal yang demikian, mereka mempunyai sumber yang ampuh untuk menentang gabenor jika keadaan menuntut.

Walaupun gabenor-gabenor Umayyah kurang berjaya dalam meneguhkan autoriti mereka mengatasi penguasa-penguasa tempatan Al-Andalus, mereka berupaya meluaskan pengaruh Umat Islam di luar semenanjung. Misalnya pada tahun 719 Masihi, Al-Samh ibn Malik merentasi Pyrenees dan men4kluki Septimania (di Perancis moden). Orang Umat Islam kekal berada di rantau itu sehingga tahun 759 Masihi.

S3r4ngan Muslim ke atas Eropah Barat berlangsung sehingga tahun 732 Masihi, di mana pada tahun itu, sepasukan tentera Muslim yang dipimpin oleh Abd al-Rahman al-Ghafiqi ditewaskan oleh pasukan Franks pimpinan Charles Martel dalam Pertempuran Tours. Walau bagaimanapun, kemaraan Muslim ke Perancis lebih banyak dijejaskan oleh pemberontakan besar-besaran kaum Berber di Afrika Utara pada tahun 739 Masihi yang kemudiannya turut tersebar ke Al-Andalus.

KETUMBANGAN DINASTI UMAYYAH DAN KEBANGKITAN AL-RAHMAN DI IBERIA

Pada tahun 756 Masihi, status Al-Andalus berubah daripada sebuah wilayah kekhalifahan kepada sebuah emiriyah yang merdeka. Hal ini merupakan rentetan daripada ketumbangan Kekhalifahan Umayyah pada tahun 750 Masihi. Setahun sebelum itu, Abu al-Abbas as-Saffah diangkat menjadi khalifah oleh para penyokongnya sebagai penentangan terhadap kekuasaan khalifah Umayyah, Marwan II. Dalam Pertempuran Sungai Zab yang meletus pada tahun 750 Masihi, Marwan ditewaskan sekaligus Kekhalifahan Abbasiyah pun ditubuhkan.

Abbasiyah dengan kejam memburu dan membvnuh ahli-ahli keluarga Dinasti Umayyah yang masih hidup. Namun, salah seorang daripada mereka, iaitu Abd al-Rahman berjaya melarikan diri ke Al-Andalus. Ketika Abd al-Rahman tiba di sana, wilayah yang sebelumnya dikuasai oleh Umayyah sudah pun terbahagi kepada dua pecahan yang saling berseteru, iaitu Qays dan Yaman. Keadaan ini dilihat oleh Abd al-Rahman sebagai sebuah peluang untuk dimanfaatkan olehnya.

Abd al-Rahman dengan penuh cekap mengemudi politik Al-Andalus, mengubah persekutuannya dari satu pihak ke satu pihak. Selain itu, beliau turut meneguhkan kedudukannya dengan mengupah pasukan tentera yang sanggup berjuang untuknya. Menjelang tahun 755 Masihi, Abd al-Rahman merasakan bahawa kedudukannya sudah cukup kuat lantas bertindak meny3rang Gabenor Al-Andalus. Tindakannya itu meraih keberhasilan, justeru beliau menjadikan Cordoba sebagai ibu kotanya dan menubuhkan Emiriyah Cordoba.

Abd al-Rahman memerintah selama hampir tiga dekad dan sepanjang tempoh itu, beliau perlu mendepani ancaman-ancaman daripada luar seperti pasukan tentera yang dihantar oleh Abbasiyah dan Franks, di samping ancaman dalaman seperti pemberontakan. Apapun, Abd al-Rahman merupakan seorang pemimpin yang cekap dan berupaya mempertahankan kerajaannya.

Para pengganti Abd al-Rahman meneruskan legasi beliau, dan Emiriyah Cordoba mencapai kemuncaknya pada kurun ke-10 Masihi. Pada tahun 929 Masihi, Abd al-Rahman III yang dianggap sebagai pemerintah terhebat Andalus, mengambil gelaran ‘Khalifah’ sekaligus mengubah status Emiriyah Cordoba menjadi Kekhalifahan Cordoba. Abd al-Rahman mewarisi datuknya, Abd Allah sebagai emir pada tahun 912 Masihi ketika beliau baru sahaja berusia 21 tahun.

MUSLIM BERTELAGAH, SEMENTARA KRISTIAN MEREBUT PELUANG

Pada masa-masa tertentu, Emiriyah Cordoba hanya merupakan pemerintah kecil di Al-Andalus dan banyak bergantung pada kesetiaan para penguasa Muslim tempatan. Lantaran itu, kerapkali berlaku penentangan terhadap hegemoni Cordoba.

Abd al-Rahman merupakan seorang ketua tentera yang cekap dan berupaya menjalankan kempen cemerlang ke atas seorang ketua pemberontak, iaitu Umar ibn Hafsun yang dianggap sebagai seteru terbesarnya. Pemberontakan ini tumbang secara ketara sesudah kem4tian Umar ibn Hafsun pada tahun 917 Masihi. Apapun, ibu kotanya yang terletak di Bobastro hanya tumbang ke tangan Abd al-Rahman pada tahun 928 Masihi.

Sebelum memasuki tahun 929 Masihi, Dinasti Umayyah di Al-Andalus sememangnya memperakui autoriti khalifah Abbasiyah sebagai ketua umat Muslim yang sah. Justeru, tatkala Abd al-Rahman menabalkan dirinya sebagai khalifah, ia dianggap sebagai pengisytiharan kemerdekaan dari autoriti Abbasiyah.

Pada masa yang sama, pengisytiharan ini juga merupakan susulan daripada tindakan Fatimiyyah, di mana pemerintahnya juga mengangkat diri sebagai ‘Khalifah’. Walaupun Abbasiyah memahami keadaan ini sebagai satu cabaran terbuka ke atas pemerintahannya, mereka tidak mampu melakukan sebarang tindak-balas.

Akan tetapi, Kekhalifahan Fatimiyyah yang menguasai pantai Afrika Barat dianggap oleh Abd al-Rahman sebagai ancaman terbesar buatnya lantaran mereka menjejaskan pengaruh Umayyah di barat laut Afrika. Abd al-Rahman tidak berupaya meruntuhkan Fatimiyyah, justeru pergelutan antara dua kekhalifahan ini berlanjutan sepanjang kurun ke-10.

Pemerintahan Kekhalifahan Umayyah di Al-Andalus berakhir pada tahun 1031, apabila kekhalifahan itu terbahagi menjadi sejumlah kerajaan kecil atau disebut sebagai taifa. Pada tempoh tersebut, taifa demi taifa memerangi antara satu sama lain dan saling melemahkan kekuatan masing-masing.

Negara-negara Kristian di utara menyedari situasi yang berlaku di Al-Andalus ini, justeru mengambil peluang untuk memperkuatkan kedudukan. Sebahagian taifa kehilangan wilayah di tangan pasukan tentera Kristian-Sepanyol, sambil ada pula yang dipaksa membayar ufti tahunan.

Pada tahun 1085, pen4klukan Toledo yang merupakan kunci masuk ke Al-Andalus oleh pasukan tentera Castile menerbitkan rasa cemas dalam kalangan pemerintah taifa-taifa di sana. Mereka lantas meminta bantuan Al-Murabitun yang berkuasa di barat laut Afrika. Al-Murabitun berupaya menghentikan kemaraan pasukan Kristian, namun mereka bertindak berpaling pihak dari taifa-taifa ini sekaligus menggulingkan para pemerintahnya. Al-Andalus kemudian disatukan di bawah pemerintahan mereka.

Namun, Al-Murabitun digulingkan oleh sebuah lagi kuasa baru di barat laut Afrika, iaitu al-Muwahhidun sekitar tahun 1145. Al-Muwahhidun kemudiannya meny3rang Al-Andalus dan berjaya menguasai wilayah tersebut.

Walaupun beberapa buah taifa terbentuk sebagai susulan kejatuhan Al-Murabitun, taifa-taifa ini juga jatuh ke tangan Al-Muwahhidun. Satu-satunya ancaman terbesar buat Al-Muwahhidun adalah negara-negara Kristian yang semakin hari semakin meningkat kekuatannya.

Pada separuh pertama kurun ke-13 Masihi, Al-Muwahhidun secara bertahap tetapi pasti diasak ke selatan semenanjung. Beja tumbang ke tangan Portugal pada tahun 1234, Cordoba jatuh ke tangan Castile pada tahun 1236 dan Seville, ibu kota Al-Muwahhidun dikuasai pada tahun 1248. Seperti kebiasaannya, beberapa orang penguasa tempatan Umat Islam melihat nasib malang yang menimpa Al-Muwahhidun ini sebagai peluang untuk mereka menubuhkan taifa tersendiri. Walau bagaimanapun, mereka juga tidak berupaya melepaskan diri dari kekuasaan Kristian.

KEJATUHAN UMAT ISLAM-MUSLIM DI SEPANYOL DAN LEGASI MEREKA

Kubu kuat Muslim yang terakhir di Al-Andalus adalah Emiriyah Granada yang diperintah oleh Dinasti Nasri. Emiriyah ini ditubuhkan oleh Muhammad ibn al-Ahmar pada tahun 1238. Memandangkan pihak Kristian tidak memandang Dinasti Nasri sebagai ancaman serius, mereka hanya sekadar mengutip ufti tahunan sahaja daripada mereka dan kadangkala, melakukan s3r4ngan ke atas mereka dari semasa ke semasa. Walaupun Muhammad ibn al-Ahmar merupakan pemerintah bawahan Castile, Dinasti Nasri menjalinkan pakatan dengan Dinasti Marini di barat laut Afrika untuk memerangi Kristian pada kurun ke-14.

Pakatan ini mengalami kekalahan besar di tangan tentera Castile dan Portugis dalam Pertempuran Rio Salado yang berlaku pada tahun 1340. Namun, pasukan tentera Kristian tidak melanjutkan kemaraan mereka lantaran kematian Alfonso XI of Castile pada tahun 1350. Dinasti Nasri mengekalkan kuasanya sehingga tahun 1492, iaitu tahun di mana Granada dit4kluk oleh Ferdinand II of Aragon dan Isabella I of Castile. Peristiwa ini menandakan pengakhiran buat Al-Andalus.

Pada hari ini, tempoh pemerintahan Orang Umat Islam di Semenanjung Iberia dikenang sebagai La Convivencia, iaitu tempoh di mana kaum Muslim, Kristian dan Yahudi dapat hidup bersama secara harmoni sekaligus menyumbang kepada kemasyhuran Al-Andalus sebagai salah sebuah kawasan yang paling maju di Eropah.

Di bawah pemerintahan Orang Umat Islam, kaum Kristian dan Yahudi tidak dipaksa untuk menukar agama. Sebaliknya, mereka dibenarkan untuk terus menganuti agama masing-masing. Selain itu, mereka juga tidak diperhambakan dan dibenarkan untuk bekerja di sektor awam. Mereka juga tidak dipisahkan dalam kawasan perumahan khusus lagi terpencil yang sesak.

Namun, pada masa yang sama toleransi ini juga mempunyai batas-batas yang tertentu. Sebagai contoh, kaum Yahudi dan Kristian secara langsung mahupun tidak langsung dilayan sebagai warga kelas-kedua. Menyampaikan agama mereka kepada kaum Muslim juga tidak dibenarkan, dan undang-undang yang ketat dikenakan ke atas bangunan-bangunan sinagog dan gereja.

Toleransi yang disebutkan ini juga tidak berlangsung konsisten sepanjang pemerintahan Muslim di sana. Al-Muwahhidun berpegang kepada fahaman fundamental, justeru ramai bukan-Muslim yang berpindah setelah Cordoba dikuasai oleh mereka pada tahun 1148. Apapun, jika dibandingkan dengan layanan yang diberikan kepada kaum Muslim dan Yahudi oleh pemerintah Kristian sesudah Rec0nquista, pemerintahan Muslim di Sepanyol dilihat jauh lebih baik dan toleran.

TERJEMAHAN:

Wu Mingren. (2 Jun 2020). Deciphering the Truth Behind the Moors in Spain. Ancient Origins.
https://www.ancient-origins.net/history-important-events/moors-spain-0013798


Apapun Status Hubungan Anda, Baca Rencana Ini…

Saya pernah membaca buku tulisan Maszlee Malik (PhD), yang kini seorang Menteri Pendidikan, bertajuk Menuju Sejahtera Meraih Bahagia terbitan Karya Bestari. Apa yang menarik untuk saya kongsikan di sini ialah beliau memulakan bab pertama di dalam bukunya dengan mengetengahkan idea bahawa kita sebagai seorang “Homo-Islamicus”. Gelaran itu bermaksud, setiap dari kita ialah warga politik. Makhluk yang bersosial dan hidup bersama-sama menjadi sebuah masyarakat dan sebuah negara. Politik di sini bukanlah dalam konteks sempit seperti politik kepartian, tetapi politik di sini bermaksud menjayakan misi keadilan, membawa keamanan, memberi kesejahteraan dan memajukan satu sama lain. Ya, buku ini berkenaan politik. Apa yang dapat saya rumuskan ialah kita adalah makhluk sosial. Hidup kita bukanlah sendiri, malah saling memerlukan satu sama lain.

Adakah Benar Itu Cinta

Orang kata cinta itu buta. Sebenarnya bukan, yang buta ialah ‘infatuation’ (tarikan sementara). Cinta ialah apabila kita sudah mengenali hati budi dan perangai seseorang. Kita tahu cara seseorang menjalani hidup dan mengenali bagaimana dia melihat sesuatu perkara. Manakala perasaan suka dan tarikan sementara hanyalah persepsi kita terhadap orang tersebut. Kita mempunyai ‘bias’ (berat sebelah) terhadap individu itu. Sebagai contoh, kita akan mengatakan orang yang kita lihat cantik dan kemas sebagai orang baik dan berbudi pekerti. Manakala orang yang kita lihat selekeh dan serabut sebagai orang tidak berpelajaran dan kurang beradab. Dalam ilmu psikologi, stereotaip seperti ini adalah normal dan memang wujud dalam diri kita. Semasa saya mengambil kelas Organizational Behaviour, ada dibahaskan persoalan seperti persepsi, stereotaip, dan ‘bias’. Untuk mengelakkan stereotaip kita sempit dan jumud, kita digalakkan untuk banyak berkenalan dengan individu yang punyai latar belakang berbeza dan cara fikir berbeza dari kita dalam hidup ini.

Saya baru sahaja ditanya oleh seorang wanita yang tak dikenali semalam berkenaan cinta ini. Beliau mengatakan ada seorang lelaki yang inginkan beliau dan mahu bercinta dengannya. Tetapi hatinya hanya selesa sekadar berkawan dan tidak lebih dari itu. Beliau keliru apa yang patut dibuat, sama ada hentikan hubungan tersebut atau masih berhubungan. Dalam masa yang sama beliau tidak mahu memberi harapan kerana masih belum bersedia untuk buka hatinya pada sesiapa. Dan saya pun memberi nasihat sekadar yang mampu berdasarkan kefahaman saya. Bahawa cinta itu tidak boleh dipaksa. Ya, memang boleh dipupuk tetapi bukan dalam konteks “saya perlu terima dia perlahan-lahan” sebab perkara itu sendiri bercanggah dengan erti cinta itu sendiri.

لِّتَسْكُنُوا إِلَيْهَا وَجَعَلَ بَيْنَكُم مَّوَدَّةً وَرَحْمَةً

“Agar kamu tenteram kepadanya, dan Dia telah menjadikan di antara kamu rasa saling cinta dan sayang”

(Al-Rum 30: 21)

Sebagaimana satu kata-kata yang saya temui, “love is not about forcing the pieces to fit, it’s about falling into something that fits naturally”. Justeru itu, pastikan terlebih dahulu bahawa kita benar-benar jatuh cinta. Bukannya memaksa diri untuk menerima cinta, ataupun terburu-buru ingin bercinta. Kerana kebanyakan hubungan yang tak menjadi adalah disebabkan mereka tidak benar-benar saling mencintai.

Sabar Dalam Menemukan Cinta

Seorang kawan saya pernah berkata kepada saya bahawa dalam mencari cinta, ada pelbagai caranya. Ada orang sekali kenal, terus nikah apabila sudah sedia. Ada orang, kenal orang sana sini tetapi masih belum jumpa yang tepat rasa di hati. Begitulah setiap insan, punyai cerita dan kisah tersendiri. Namun, apa yang pasti ialah perlulah ikhlas mencari untuk menemukan cinta. Bukannya bebas memberi harapan pada orang lain tetapi tidak langsung berniat untuk bersama. Persoalan ini tiada siapa yang membahaskan halal atau haram, baik atau salah. Tetapi atas dasar ‘common sense’, hindarilah perbuatan ini. Kerana mempermainkan perasaan orang lain itu menyusahkan dan ada yang sampai ke tahap merobek hati insan lain.

مَنْ يُشَاقِقْ يَشْقُقْ اللَّهُ عَلَيْهِ يَوْمَ الْقِيَامَةِ

“Barangsiapa menyusahkan (manusia), maka Allah juga akan menyusahkannya pada hari kiamat.”

(Riwayat Bukhari)

Dan bagi mereka yang pernah dikecewakan, nasihat yang boleh saya berikan ialah percayalah akan ada yang baik datang dalam hidup kita. Untuk menafikan dan takut terhadap cinta itu bakal memberikan kita trauma yang tidak kesudahan. Semua yang berlaku adalah disebabkan ketentuan Allah. Bukanlah Allah ingin menyusahkan hidup kita, sebaliknya mengajar kita erti sabar. Ya, sabar adalah istilah yang kedengaran agak klise. Tetapi itulah pengukur terhadap tahap keberjayaan seseorang dalam hidup dan juga di akhirat kelak.

وَالَّذِينَ صَبَرُوا ابْتِغَاءَ وَجْهِ رَبِّهِمْ وَأَقَامُوا الصَّلَاةَ وَأَنفَقُوا مِمَّا رَزَقْنَاهُمْ سِرًّا وَعَلَانِيَةً وَيَدْرَءُونَ بِالْحَسَنَةِ السَّيِّئَةَ أُولَـٰئِكَ لَهُمْ عُقْبَى الدَّارِ

“Dan orang-orang yang sabar kerana mencari keredhaan Tuhannya, mendirikan solat, dan menafkahkan sebahagian rezeki yang Kami berikan kepada mereka, secara sembunyi atau terang-terangan serta menolak kejahatan dengan kebaikan; orang-orang itulah yang mendapat tempat kesudahan (yang baik).”

(Al-Ra’d 13: 22)

Dalam kajian terkenal yang disebut sebagai The Marshmallow Test pada lewat 1960an dan awal 1970an, sekumpulan saintis yang diketuai oleh Walter Mischel, telah menjalankan kajian terhadap kanak-kanak untuk menguji kaitan antara tahap kesabaran dan keberjayaan mereka dalam hidup. Ternyata hasil dari kajian ini mendapati mereka yang bersabar ataupun diberi istilah ‘delayed gratification’, terbukti menjadi lebih berjaya berbanding mereka yang tidak sabar. Kajian ini begitu terkenal sehingga disebut-sebut sampai ke hari ini. Pengajaran yang boleh kita ambil dari kajian ini ialah, hidup ini bukan seperti perlumbaan untuk mengejar garisan penamat. Meskipun kita jumpa orang-orang yang salah dalam hidup, janganlah sampai kita sendiri berputus asa. Tetapi apa yang boleh kita buat ialah menjadi lebih baik untuk kebaikan diri kita. Mendekatkan diri dengan Tuhan dan bersosial dengan baik terhadap sesama insan.

Sendiri Bukan Sunyi, Berpasangan Bukan Bahagia

Kalau diperhatikan konteks pada hari ini, kebanyakan di dalam media sosial kita gemar merendahkan orang-orang yang tidak berpasangan atau ‘single’. Seolah-olah tidak mempunyai pasangan adalah satu kekurangan dan bagi yang ada pasangan adalah satu kemenangan. Contoh paling mudah kita lihat, tunggu sahaja waktu hari raya Aidilfitri. Akan ada yang muat naik gambar seorang dan menulis seolah-olah menjadi single ini satu bentuk penyeksaan batin. Sabar dahulu, bukan itu yang sebenarnya kita sangka. Ya, nikah itu adalah sunnah Nabi kita dan sangat dianjurkan dalam Islam. Tetapi begitu ramai yang berpasangan bercinta bertahun-tahun tetapi tak nampak pun arah ke mana dan bila hendak bernikah, hidup bersama. Yang lebih dipandang, orang yang single yang akan ditanya “bila mahu kahwin”.

Persoalan ‘alone vs lonely’ telah lama dibahaskan di negara-negara luar. Pertama sekali saya terfikir tentang perkara ini ialah apabila menonton rakaman tazkirah daripada Aida Azlin, seorang blogger. Bersendirian adalah perkara normal dan sering kali dikaitkan dengan kesunyian. Kita boleh bersendirian tetapi tak semestinya kita berasa sunyi. Manakala kita boleh berada dalam pelukan seseorang, berada di stadium yang dipenuhi ribuan orang atau berada di dalam majlis keramaian keluarga tetapi masih berasa sunyi di dalam jiwa kita. Sunyi adalah disebabkan perasaan dan hati kita tiada hubungan yang mencukupi dengan orang lain. Boleh jadi kita berasa sunyi kerana ditimpa masalah yang tidak boleh diceritakan pada sesiapa. Atau kita baru sahaja putus cinta dan tidak tahu hendak diluahkan bagaimana perasaan itu. Menjadi sunyi biasanya agak sedih dan memilukan. Pada tahap yang ekstrem, kesunyian boleh menyebabkan depresi yang teruk dan kita sedia maklum depresi adalah bahaya bagi kesihatan rohani seseorang.

Ramai menganggap jika sudah punyai pasangan, seseorang tidak akan sunyi. Sebenarnya tidak. Ada antara kita yang mempunyai pasangan tetapi masih lagi berasa kosong dalam dirinya. Mereka merasa ‘emotionally unfulfilling’. Secara peribadi, saya pernah diluahkan perasaan seseorang terhadap pasangannya. Beliau merasakan pasangannya tidak memberi perhatian kepadanya dan asyik dengan dunia sendiri. Saya menganggap, mungkin ada beberapa faktor beliau rasa begitu. Antaranya mungkin bahasa cinta beliau dan pasangannya berlainan, jadi perkara itu boleh difahami seperti yang dibahaskan oleh Gary Chapman dalam bukunya bertajuk The Five Love Languages. Namun jika pasangannya benar-benar tidak boleh memenuhi keperluan emosinya, pada saya eloklah nilai kembali hubungan tersebut sebelum meleret ke arah lebih teruk.

ثَلَاثٌ لَا تُؤَخِّرْهَا الصَّلَاةُ إِذَا أَتَتْ وَالْجَنَازَةُ إِذَا حَضَرَتْ وَالْأَيِّمُ إِذَا وَجَدَتْ لَهَا كُفْؤًا

“Tiga perkara jangan kamu tangguh iaitu menunaikan sembahyang apabila masuk waktu, menguruskan jenazah, dan (dikahwinkan) wanita sekiranya didapati ada jodoh yang sekufu dengannya.”

(Riwayat Tirmizi)

Sekufu adalah salah satu faktor memilih pasangan yang baik. Kerana tanpa pasangan yang sekufu, berkemungkinan besar kita akan merasa sunyi atau slanga moden disebut ‘tidak ngam’. Para ulama’ turut membicarakan kepentingan sekufu yang boleh membawa kebahagiaan dalam rumah tangga, seperti contoh Syeikh Dr. Abdullah Nasih `Ulwan yang mengarang kitab Tarbiyatul Aulad fil Islam (Pendidikan Anak-Anak dalam Islam) turut mengetengahkan persoalan memilih pasangan yang baik dalam tulisan beliau. Justeru itu, dalam memilih pasangan, kita perlu tahu dan faham bagaimana sifat seseorang. Adakah mereka dapat memenuhi keperluan emosi dan perhatian kita. Atau adakah kita berpasangan hanyalah disebabkan orang lain pun ‘couple’, maka kita pun patut turut serta sebab sudah suka. Sebab bergantung pada perasaan suka pun tidak ke mana kerana ada orang dia boleh suka orang sana sini, menganggap cinta itu seperti permainan. Jika sudah bosan, dia suka orang lain tinggalkan pasangannya terkontang-kanting.

Di awal penulisan saya ada menyebutkan tentang konsep ‘Homo-Islamicus’ yang diketengahkan oleh Dr Maszlee Malik dalam buku beliau. Konsep itu jika benar-benar kita hayati, pastilah tiada berlaku kes-kes kecurangan yang banyak kali terjadi. Sebabnya konsep ini kita cinta pada seseorang kerana Allah. Bukan atas perasaan yang kita sendiri tidak boleh kawal. Di dalam hati kita wujud keimanan pada Allah dan kita tidak fikir untuk dapatkan seseorang semata-mata memenuhi nafsu tarikan pada mata kita terhadap orang lain.

Bacaan cadangan:

1. Menuju Sejahtera Meraih Bahagia tulisan Dr. Maszlee Malik

2. The Five Love Languages tulisan Gary Chapman

3. Tarbiyatul Aulad Fil Islam tulisan Dr. Abdullah Nasih ‘Ulwan

Artikel disumbangkan oleh Baha’ untuk The Patriots.


Dulu Di Eropah, Suami Isteri Perlu Bersenggama Di Mahkamah Jika Ada Masalah Kesuburan

Di sebalik perkahwinan, berdiri seribu satu tujuan. Antara tujuan paling utama adalah melahirkan zuriat. Namun, untuk sampai ke situ pun ada banyak penghalangnya. Salah satunya adalah masalah kesuburan.

Bagi mana-mana pasangan, perkara ini selalu dibimbangkan. Sebab, bukan sedikit perce.raian dan kere.takan hubungan berlaku akibat ketidaksuburan – sama ada daripada pihak isteri mahupun suami.

Kalau di India, ia menjadi punca kerun.tuhan 20-30% perkahwina. Yakni, dalam setiap sepuluh pasangan akan ada dua atau tiga pasangan yang berce.rai disebabkan masalah kesuburan. Statistik di Amerika Syarikat pula mendapati tiga dari lima (59%) lelaki mengalami ma.ti pucuk.

Sememangnya, masalah ini membelenggu ramai. Bilangannya di peringkat global dijangka akan mencapai sehingga 322 juta orang menjelang tahun 2025. Angka ini hampir mewakili 1% dari jumlah lelaki di dunia (3.97 billion) dan menyamai juga jumlah kema.tian akibat kanser serviks pada 2018 (311,000 orang).

Sebab itu, wajar jika ia dibimbangkan. Cuma di Eropah (khususnya England dan Perancis) pada zaman pertengahan (khususnya kurun ke-17), kebimbangannya agak melampau. Sampaikan, suami yang ma.ti pucuk boleh disaman. Iya, disaman, dibicarakan, dice.raikan, lalu dihebahkan.

Ikutkan, saman itu sendiri bukanlah apa sangat kalau hendak dibandingkan dengan proses pemeriksaan dan pengesahan. Sebab, kaedahnya memang memalukan. Ia berjalan sebegini:

Pertama-tama, isteri akan adukan perihal kelemahan batin suaminya kepada mahkamah. Tak mesti pun kerana suami lemah. Kadang-kadang, suami yang enggan atau malas melayan pun boleh diadukan. Sebab ia menimbulkan kemusykilan – betul enggan sebab malas (penat) atau sebenarnya sebab tak kuat.

Jadi selepas aduan dibuat, si suami akan dipanggil untuk menjalani pemeriksaan fizikal – bukan di hadapan seorang dua, tetapi sebarisan panel yang merangkumi hakim, paderi, doktor, dan bidan.

Saat itu, ke.laminnya akan diteliti bentuk dan warnanya. Termasuklah juga kemampuannya untuk melakukan itu dan ini; yakni segala yang diperlukan oleh seorang suami untuk mengadakan hubungan intim dan menghamilkan isteri.

Antara kaedah penelitiannya adalah merendam alat tersebut ke dalam air sejuk lalu ke dalam air panas – untuk lihat bagaimana ia bereaksi. Usai diuji, keputusan pun diberi. Jika ia mengecewakan, si suami dibenarkan untuk membuat permohonan bagi menjalani pemeriksaan kedua yang bersifat lebih praktikal.

Jika tadi sekadar diulit-ulit sampai terjungkit dan melekit, kali ini si suami diminta beraksi sendiri di hadapan juri. Iya, beraksi sambil diperhati. Memang canggung bila begitu. Sebab itu, rata-rata mereka akan diberi afrodisiak (ubat penggalak). Cuma kalau sudah diberi afrodisiak pun tidak jalan, memang awal-awal-lah mereka digagalkan.

Pemeriksaan ini bagaimana pun tak mesti dilakukan dengan pasangan sendiri. Sebilangan suami disuruh berhubungan dengan wanita berpengalaman yang dipilih sendiri oleh barisan juri. Sepanjang ia dilakukan, segala gerak-geri diperhatikan. Jika ada sebarang perkara yang tidak normal, ia akan diambil sebagai bukti yang si suami benar-benar tidak subur – yang lantas membolehkan proses perce.raian dilanjutkan.

Kesemua proses ini apa pun tidak berjalan secara sepihak. Isteri juga perlu buktikan hal sama. Mereka selalunya ditanya beberapa soalan. Misalnya, seberapa kerap dan bagaimana hubungan dilakukan.

Ujian-ujian fizikal turut dikenakan. Antara yang paling lazim adalah ujian mengambil ubat diuretik. Jika mereka segera buang air kecil selepas ubat diambil, ia bermakna masalah kesuburan berpunca daripada mereka sendiri. Lantas, pertuduhan pun akan digugurkan.

Sehingga hari ini, kisah-kisah berkaitan perkara ini masih tersimpan rapi – walaupun tidaklah semua. Ia satu budaya yang memang pernah berleluasa, melibatkan ribuan pasangan tanpa mengira marhaen mahupun kayangan.

Ambil John Sanderson sebagai misal. Kesnya berlaku pada 1370-an. Sudah lebih 600 tahun dahulu. Tetapi perincian tentang fizikal kela.minnya masih terpahat, persis sebagaimana yang diceritakan oleh isterinya, Tedia Lambhird.

Samalah juga halnya dengan Rene de Cordouan (pembesar di Langey, Perancis pada tahun 1657) dan Nicholas Cantilupe (bangsawan England pada tahun 1368). Cuma bagi kes Nicholas, pemeriksaan fizikal tidak sempat dilakukan. Dia lebih dahulu lari bersembunyi.

Memang tidak pelik pun dia lari. Sebab perkara ini tidak cuma berhenti di mahkamah. Tetapi turut tersebar ke kawasan kejiranan. Perbicaraan pun bukan hanya berjalan seminggu dua. Kadang sampai bertahun-tahun lamanya. Jadi, memang malulah bila satu bandar tahu yang alat kela.min sendiri bentuknya begini dan begini. Ikutkan memang terperinci keterangannya. Cuma tak perlulah bubuh di sini.

Apapun, kebiasaannya selepas pemeriksaan dilakukan akan ada tiga kemungkinan yang berlaku – bergantung kepada keputusan. Jika masalah kesuburan dapat disahkan, maka perkahwinan boleh dibatalkan (wang hantaran dikembalikan dan isteri dihantar pulang ke pangkuan keluarga).

Andai sebaliknya, pasangan tersebut akan diperintahkan untuk kekalkan hubungan. Dan dalam kes nadir, mereka disuruh untuk hidup bersama selama tiga tahun untuk melihat keadaan – sama ada boleh bertambah baik atau tidak.

Budaya ini mula terhenti pada kurun ke-19, selepas prosedur-prosedur perce.raian yang lebih bertamadun diperkenalkan dan mendapat penerimaan. Tambahan, hasil pemeriksaan yang tidak tepat juga menyumbang kepada kepupusan amalan berkenaan.

Ini kerana sebilangan suami yang kononnya disahkan ma.ti pucuk tetap dapat menjadi bapa dalam perkahwinan berikutnya. Ia justeru membuatkan orang ramai makin kurang bergantung kepada keputusan yang dibuat oleh barisan panel. Sebab, ternyata mereka tidak buktikan apa-apa.

RUJUKAN:

Adeleke, Yewande. (2021, 6 December). Many Wives (ditapiskan) Their Husbands For Being (ditapiskan) During the Medieval Times. History of Yesterday.

Mediavalist. (2012, August). (ditapiskan Dysfunction in the Middle Ages – cases from 14th century York.

Smallwood, Karl. (2019, 5 June). That Time Women Could Divorce Their Husbands by Having (ditapiskan) in Court. Today I Found Out.


TAJ INTERNATIONAL COLLEGE

Mohd Azad Bin Jasmi percaya dengan konsep berkongsi ilmu dengan orang lain akan memberikan kita ilmu yang baharu. Ini adalah punca utama Mohd Azad Bin Jasmi atau lebih mesra dikenali sebgai Azad menjadi BisKaunselor secara sukarelawan. Peranan Azad sebagai BisKaunselor adalah untuk membantu usahawan Bumiputera memantapkan bisnes.

Beliau juga memikul tanggungjawab sebagai pengarah Eksekutif di TAJ International College, namun itu yang membuatkan semangat beliau terus berkobar untuk menjadi BisKaunselor. Beliau berpendapat tugas itu umpama jurulatih yang ditugaskan untuk memperkasakan prestasi produk dan syarikat usahawan Bumiputera. Setelah hampir setahun beliau berkhidmat, beliau banyak memberi nasihat, pandangan serta menerangkan mengenai ruang dan peluang keperluan usahawan.

Pemegang Master’s degree of Science in Housing ini berpendapat bahawa tugas BisKaunselor ini sangat penting kepada usahawan usahawan baharu. Hal ini disebabkan ia mampu mempercepatkan beberapa proses hasil tunjuk ajar daripada BisKaunselor.

Azad juga sangat berpegang teguh dengan konsep two heads ae better than one kerana beliau gemar memerah otak untuk berkongsi idea dengan usahawan usahawan lain.

INSKEN yang menyediakan inisiatif seperti BisKaunselor ini meyakinkan azad bahawa program ini akan bertindak sebagai penyelaras dan pemudahcara latihan yang akan memberi banyak manfaat kepada usahawan Bumiputera. Sikap ego dan sombong perlu dibuang jauh dari diri dan perlu diterapkan dengan sikap terbuka dan ikhlas jika hendak menjadi sukarelawan BisKaunselor ini. Paling penting BisKaunselor ini boleh menerima teguran daripada orang lain.

Anak jati Perlis Indera Kayangan ini juga merupakan seorang usahawan yang sangat berpengalaman dalam bidang pendidikan. Beliau yang merupakan pemilik Taj International College yang terletak di Jalan Tun Abdul Razak ini ada menawarkan program automotif di peringkat univerisiti. Kolej Taj ini juga merupakan antara syarikat yang berada di bawah program Unit Peneraju Agenda Bumiputera (TERAJU) iaitu program Syarikat Bumiputera Berprestasi Tinggi (TERAS). Dalam masa lima hingga 10 tahun akan datang pasti akan ada perkembangan yang sangat drastic untuk Taj International College ini.

15 tahun masa yang telah digunakan oleh Mohd Azad Bin Jasmi dalam bidang keusahawanan ini. Beliau yang kini berusia 42 tahun mahu semua usahawan usahawan Bumiputera terus bersikap positf dan menanam sifat ingin belajar, berusaha dan sentiasa memohon petunjuk daripada Allah s.w.t.

Beliau juga berpendapat bahawa tidak bersetuju dengan beberapa pandangan adalah normal tetapi kita mesti menerapkan tentang adab mendengar penat orang lain.


Apakah Perbuatan Thanos Itu Benar Dan Boleh Diterima?

Watak
Thanos dalam Marvel merupakan pembentangan paling sempurna tentang seseorang
yang berlagak Tuhan. Terdapat beberapa petunjuk dalam Avengers: Infinity War
yang mengesahkan perkara ini. Babak pertama dimana Black Order menyerang kapal
angkasa The Statesman, Thanos berkata:

“I know what it’s like to lose. To feel
so desperately that you’re right, yet to fail nonetheless. It’s frightening.
Turns the legs to jelly. But I ask you, to what end? Dread it. Run from it.
Destiny arrives all the same. And now it’s here. Or should I say – I am.”

Dialog
“I am” merupakan penjelasan paling kuat. Oleh kerana Marvel merupakan ilham di
Amerika Syarikat, pengaruh Kristian/Yahudi sangatlah kuat. Dalam Kitab
Keluaran, Musa (as) bertanya balasan terbaik untuk menggambarkan tuhan apa yang
mengutuskan baginda. Allah menjawab, “ehyeh
aser ehyeh” yang dalam bahasa Inggeris bermaksud: “I am who I am”, atau “I
am what I am”/”I will be what I will be”/”I create what(ever) I create”.

Tiga
patah perkataan dalam bahasa Ibrani mempunyai empat penterjemahan tepat. Tetapi
budaya Kristian/Yahudi telah memasyhurkan “I am what I am” atau pendeknya “I
am” sahaja. Maka dari “I am” inilah menokhtahkan sifat teofani dalam Thanos.

Menghapuskan Separuh
Demi Kestabilan Ekosistem

Ideologi
Thanos mempamerkan kecenderungan kepada imbangan alam. Menurutnya, “this
universe is finite, its resources finite. If life is left unchecked, life will
cease to exist. It needs correction.” (Alam Semesta ini tidak terhad, sumbernya
tidak terhad. Kalau kehidupan dibiarkan tanpa halangan, kehidupan akan lenyap.
Ia perlu pembetulan.) Maka pembetulan yang dicadangkan ialah penghapusan
separuh daripada populasi kehidupan – manusia, Kree, ikan, beruk dan
sebagainya. Api membakarkan jiwanya ialah nasib yang menimpa planet Titan.

Pernah
satu masa dahulu, Titan merupakan dunia yang indah. Tetapi oleh kerana terlalu
ramai orang dengan makanan terhad, kerajaan Titan menghadapi masalah kepupusan.
Solusinya ialah pembunuhan beramai-ramai secara rawak – kaya dan miskin, tampan
dan hodoh, pandai dan bodoh dan sebagainya. Maka dengan enam Batu Infinity,
beliau boleh capai matlamat ini yang digelar “belas ihsan”.

Masalah
yang meruncing bagi planet Titan sedang menimpa Bumi. Populasi keterlaluan
ialah realiti yang nyata. Dijangka populasi manusia bakal menyentuh 9.7 bilion
menjelang 2050 (UN, 2015). Dalam keadaan sekarang pun, pelbagai masalah boleh
dinilai secara subjektif. Plastik sedang terapung secara keterlaluan di lautan,
sekaligus mengancam kehidupan udara dan air. Masalah sampah tidak diurus dengan
baik. Bekalan makanan pun semakin tidak mencukupi. Hikayat “RM50 penuh troli”
sebenarnya bertepatan juga, kerana pemerintahan pasca-Mahathir menyaksikan
kenaikan harga makanan global. Belum lagi dikira dengan masalah perumahan,
bahan api dan kelaparan pula.

Secara
abstrak, ideologi Thanos mempunyai sudut benar. Jika kehidupan dibiar tanpa
halangan, kehidupan sendiri akan lenyap. Dengan penghapusan separuh dari
penduduk Bumi, populasi manusia akan menyusut ke paras 1970-an. Bilangan
kehidupan di serata dunia pun menurun daripada 75 bilion tan dalam bentuk jisim
biomas ke 37.5 bilion tan sahaja. Jadi dunia akan kosonglah.

Meletakkan Realiti Pada
Tempatnya

Idea
populasi keterlaluan meletakkan sejenis had kepada keupayaan Bumi untuk
mengekalkan kehidupan. Hakikatnya populasi Bumi tidak pernah merudum, melainkan
dalam situasi terpencil seperti malapetaka wabak. Manusia hanya berada dalam
unjuran statistik sekitar jutaan tahun dahulu, apabila tiada organisasi dari
segi kenegaraan. Namun sejak timbulnya peradaban-peradaban penting pada 10,000
S.M., populasi manusia kian meningkat. Hanya setelah Revolusi Industri barulah
perkembangan populasi melompat setinggi-tingginya.

Dua
bilion menjadi tiga sebelum hari ini mencecah 7.6 bilion. Konteks perjuangan
Thanos meletakkan bahawa Alam Semesta mempunyai had. Populasi bertambah
bermakna bekalan makanan dan keperluan habitat (perumahan) kian terhad,
sekaligus mencetuskan persaingan kental. Tetapi itulah sebenar-benarnya evolusi
di sebalik pemilihan semulajadi. Jika perkara ini berterusan, alam hanya akan
berkitar semula. Populasi global yang mengatasi bekalan makanan hanya akan
menyebabkan kebuluran sedunia. Itulah yang sedang berlaku dengan kenaikan harga
makanan global bermula apabila Abdullah Ahmad Badawi berkuasa.

Populasi
global dilihat semakin bertambah oleh kerana dua faktor. Kadar kelahiran
meningkat (dan mendatar) pada suatu klimaks. Tetapi teknologi perubatan dan
kebersihan menciptakan jaminan terhadap kebarangkalian tersebarnya penyakit
berbahaya. Wabak dan kebuluran sudah tidak lagi mengancam manusia pada kadar
sebelum abad ke-19. Maka kadar kematian pula semakin stabil. Dengan kelahiran
dan kematian berada pada trend peningkatan populasi, Bumi semakin diuji dengan
pelbagai isu.

Tetapi
penyusutan populasi seperti dicadangkan Thanos tidak boleh dilakukan atas
faktor moral. Langkah paling tepat ialah mengurangkan kadar kelahiran. China
telah menjuarai program-program pengawalan dengan dasar satu anak, yang memaksa
jutaan gugurkan kandungan. Blok Barat pula mengusahakan pendekatan seperti
pendidikan, perancangan dan pemulihan hak asasi untuk membenarkan wanita di
kedudukan-kedudukan penting. Apabila wanita menguasai karier, matlamatnya
berkaitan kelahiran akan sekaligus kurang.

Sungguhpun
populasi global meningkat, statistik menunjukkan kebuluran dunia pula menurun.
Menurut PBB, nisbah kelaparan menjunam dari 37% ke 11%. Bumi sedang
menghasilkan makanan lebih dari mencukupi untuk semua realitinya. Jadi
kebuluran global hanya degil angkara kelemahan dasar negeri tentang pengagihan
sistematik. Bukannya masalah bekalan itu sendiri.

Jadi
jelas dan nyata – nasib Titan takkan menimpa Bumi.

RUJUKAN:

Is Thanos Right About Overpopulation In ‘Avengers: Infinity War’?. https://www.forbes.com/sites/jvchamary/2018/04/30/avengers-infinity-war-overpopulation/#65e6b6431c58

Food insecurity is more than just hunger. http://www.fao.org/state-of-food-security-nutrition/en/

World population projected to reach 9.7 billion by 2050. https://www.un.org/en/development/desa/news/population/2015-report.html


Saintis Islam Asaskan Wad Psikitiari Pertama Dalam Sejarah

Beberapa hari lepas, seorang pakar mata yang terkenal membuat kenyataan individu yang didiagnosis dengan penyakit bimbang berlebihan (anxiety) tidak perlu mengambil ubat. Kenyataan tersebut tular di media sosial dan mengundang kecaman ramai. Akhirnya, si pakar berkenaan memohon maaf atas kenyataannya itu dan menarik balik kenyataan sebelumnya.

Bagi penulis, perkara sebegini sepatutnya diserahkan kepada orang yang lebih arif dalam bidang psikologi seperti pakar psikiatri atau kaunselor. Mereka lebih maklum tentang apa jenis gangguan mental yang dialami pesakit dan menentukan rawatan mana yang sesuai bagi mengubati keadaan mereka.

Mungkin ada yang kurang bersetuju dan melihat perubatan mental hari ini lebih menggunakan ubat-ubatan berbanding kaedah yang bersifat perikemanusiaan. Biar penulis berterus-terang, kaedah perubatan mental hari ini jauh lebih baik berbanding dahulu. Dan kaedah rawatan yang digunakan pakar-pakar kesihatan mental untuk merawat pesakit mental pada abad ke-19 dan awal abad ke-20 lebih dahsyat dan kejam.

Satu kaedah rawatan sakit mental yang kejam ialah lobotomi. Lobotomi atau leukotomi ialah sejenis rawatan pembedahan neural ke atas masalah mental yang melibatkan pemutusan hubungan dalam korteks prefrontal dalam otak manusia. Prosedur ini digunakan bagi merawat pesakit mental selama 20 tahun dari awal tahun 1940-an hingga tahun 1950-an.

Sehingga hari ini, keberkesanan rawatan ini menjadi bahan kecaman pakar-pakar kesihatan mental seawal 1947. Pada tahun itu, pakar psikiatri Sweden Snorre Wohlfahrt menggelar rawatan tersebut sebagai rawatan kasar dan berbah-aya dalam banyak aspek kesihatan. Manakala filsuf dan pakar matematik Amerika Syarikat, Norbert Wiener melihat lobotomi sebagai cara hospital mental mengelat daripada memberi rawatan sepatutnya kepada pesakit.

Malah, beliau tidak teragak-agak menyifatkan lobotomi sentiasa dipilih sebagai cara memudahkan penjagaan pesakit mental. Antara mangsa lobotomi yang terkenal ialah kakak Presiden John F. Kennedy, Rosemary Kennedy dan isteri Presiden Juan Peron, Eva Peron. Ada juga individu yang ma-ti selepas menjalani lobotomi seperti komposer Josef Hassid dan pelukis Sigrid Hjerten.

Jadi, usah terkejut jika anda selalu mendengar kisah-kisah hospital berhantu terutama hospital-hospital mental. Hospital sebegini merupakan saksi bisu kepada keke-jaman sesetengah individu yang menggelar dirinya doktor atau tabib tetapi memperlakukan pesakit mental seperti haiwan. Malah penulis sendiri pernah menyentuh kisah sebuah hospital mental di Jepun tidak lama dahulu.

Hospital Mental Asakura – Hospital Paling Berhantu Jepun: https://www.thepatriots.asia/hospital-mental-asakura-hospital-paling-berhantu-jepun/

Dan jika anda menelusuri sejarah Zaman Pertengahan Eropah, pesakit mental diibaratkan pariah dalam masyarakat lagi-lagi golongan pemerintah. Apabila pesakit mental diberi tanggungjawab sebagai pemerintah, orang sebegini dipergunakan golongan berkepentingan demi menjaga kepentingan mereka atau tidak berupaya mentadbir.

Antara yang terkesan dalam hal ini ialah Raja Henry VI dari England. Selepas mendapat tahu angkatan baginda tewas di Bordeaux pada tahun 1453, kesihatan mental baginda terganggu teruk dan memaksa para bangsawan mengangkat sepupu baginda, Richard of York sebagai pemangku raja. Gangguan mental yang dialami baginda juga menjadi permulaan kepada Per-ang Ros[1] yang tercetus pada pertengahan abad ke-15.

Bagi orang biasa pula, pesakit mental seperti mereka dilabel sebagai ejen syaitan oleh pihak gereja dan berpotensi mencetuskan kekac-auan dalam masyarakat. Akibatnya, ramai pesakit mental turut dilabel ahli sihir oleh gereja-gereja di seluruh Eropah dan hukuman untuk mereka mudah saja: hukuman ma-ti sama ada secara pan-cung atau diba-kar hidup-hidup. Kebanyakan cara sek-saan dan hukuman digambarkan dalam manuskrip seperti The Malleus Malaficarum[2].

Dalam masyarakat Melayu zaman silam, isu sakit mental wujud tetapi dikaburi oleh terma-terma seperti terkena buatan orang/santau, bela saka atau terkena ubat pengasih. Ini merupakan cara orang Melayu pada zaman itu untuk menjelaskan kepelikan yang dilihat pada seseorang individu yang lain. Selepas tidak ada penjelasan lanjut, maka jin dan bomoh sajalah yang menjadi alternatif penjelasan.

Namun begitu, itu bukan bermakna penulis menolak kewujudan sihir. Sihir sudah dinyatakan kewujudannya dalam al-Quran menerusi kisah Nabi Musa a.s dan Firaun. Firman-Nya dalam ayat 13, Surah an-Naml mafhumnya, “Maka ketika keterangan-keterangan mukjizat Kami sampai kepada Firaun dan kaumnya dengan jelas nyata, berkatalah mereka: Ini adalah sihir yang terang nyata!”

Tetapi sebelum menyatakan sesuatu benda itu berpunca daripada perbuatan sihir, makanya lebih elok ia dirujuk terlebih dahulu oleh pakar-pakar perubatan bertauliah. Selepas semua pemeriksaan dijalankan tetapi masih tiada cara untuk mengubatinya, maka barulah beralih kepada pengamal perubatan Rukyah yang diiktiraf. Ini kerana sesetengah benda yang dikatakan sihir sebenarnya simptom kepada penyakit-penyakit mental seperti skizofrenia atau paranoia.

Para cendekiawan Islam sudah masak sangat dengan isu sakit mental ini seperti direkodkan dalam kisah Ibnu Sina. Semasa beliau berkhidmat dengan Ala al-Dawla, beliau diberitahu seorang ahli kerabatnya bernama Majd al-Dawla[3] menjadi gila dan mendakwa dirinya seekor lembu. Bagi merawat mental kerabat diraja Buwaihid itu, Ibnu Sina mengutus surat kepadanya bahawa baginda akan disem-belih dalam masa sebulan dan perlu menggemukkan dirinya dalam tempoh sama.

Sebulan kemudian, beliau memeriksa keadaan Majd al-Dawla dengan berpura-pura sebagai penyem-belih. Manakala baginda dibaringkan bak haiwan yang sedia disem-belih semasa pemeriksaan dijalankan. Tetapi Ibnu Sina masih kurang berpuas hati dan memerintahkan Majd al-Dawla menggemukkan lagi dirinya dalam masa sebulan kerana masih terlalu kurus.

Lalu, baginda mengikut nasihat Ibnu Sina dan menggemukkan dirinya dalam tempoh berkenaan. Akhirnya, selepas diperiksa buat kali dua untuk sebulan berikutnya, barulah Majd al-Dawla kembali sihat seperti sediakala. Berdasarkan peristiwa ini, ini menunjukkan kaitan antara kesihatan mental dengan kesihatan fizikal di mana badan yang sihat akan menghasilkan minda yang sihat dan begitu juga sebaliknya.

Begitu juga dengan seorang lagi tokoh perubatan Era Keemasan Islam iaitu Muhammad ibn Zakariya al-Razi atau al-Razi. Semasa bertugas sebagai pengarah sebuah hospital di Baghdad, beliau bertanggungjawab memperkenalkan wad psikiatri sebagai tempat merawat pesakit mental. al-Razi turut melihat penyakit mental harus dirawat seperti mana merawat penyakit fizikal.

Bagi membantu mereka yang mengalami keadaan begini, al-Razi akan memerhatikan terlebih dahulu simptom pesakit psikiatri. Setelah itu, barulah beliau menyatakan diagnosis penyakit dan cara merawatnya termasuk diet pemakanan, ubat-ubatan, terapi pekerjaan, aromaterapi, mandian dan terapi muzik. Beliau juga bertanggungjawab memperkenalkan terapi kognitif terawal untuk kelakuan obsesif.

Semua catatan beliau tentang penyakit dan rawatan perubatan terutama aspek psikologi dan psikoterapi direkodkan dalam mahakaryanya, al-Hawi. Semasa era Turki Uthmaniyyah pula, sebuah ensiklopedia perubatan yang dikenali dengan nama Mukbilazade mengelaskan banyak penyakit mental seperti sar’a (epilepsi), yurek oynamasi (kebimbangan melampau) dan ihtinak-i rahm (histeria).

NOTA KAKI:

[1] Siri per-ang saudara membabitkan House of Lancaster dan House of York dari 1455 hingga 1487 dengan tujuan merebut takhta England. Per-ang saudara ditamatkan apabila Henry Tudor berjaya menewaskan Raja Richard III di Bosworth Field pada 1485. Selepas ditabalkan sebagai Raja Henry VII, baginda turut menyatukan semula kedua-dua puak dengan mengahwini Elizabeth of York.

[2] Manuskrip tentang sihir yang ditulis oleh paderi Heinrich Kramer dan diterbitkan kali pertama di Speyer, Jerman pada 1486. Buku ini mengangkat usaha menghapuskan aktiviti sihir dan membangunkan teori teologi dan undang-undang yang menyeluruh.

[3] Anak saudara Ala al-Dawla dan pemerintah terakhir Buwaihid.

RUJUKAN:

Yilanli, M. (2018). Muhammad ibn Zakariya al-Razi and the First Psychiatric Ward. The American Journal of Psychiatry.

Sari, N. (2020). The Classification of Mental Diseases in the Ottoman Medical Manuscripts. Muslim Heritage.


Kenapa Peti Tabut Ialah Misteri Terbesar Sejarah Bani Israel?

Nabi Musa (as) menggalas amanah yang luar biasa. Pada mulanya, baginda perlu mengeluarkan Bani Israil daripada bumi Mesir Purba. Bukannya senang, tambah perlu berurusan dengan seorang yang barangkali paling gila kuasa dalam sejarah manusia.

Kemudian baginda perlu naik Gunung Tursina untuk menerima wahyu susulan. Turun saja daripada gunung, entah apa yang bermain dalam perasaan baginda melihat Bani Israil terjerumus dalam lembah syirik.

Selesai saja semua kegilaan dengan isu Samiri, baginda mengembalikan Bani Israil ke landasan sepatutnya.

Semasa berada di Gunung Tursina, baginda menerima anugerah wahyu Taurat dan Talmud, serta 10 Hukum yang membentuk agama-agama Ibrahim hingga hari ini. Tetapi baginda juga diperintah supaya bina satu peti yang sangat terperinci.

Dalam kalangan Bani Israil, terdapat dua tukang kayu yang berkemahiran. Oholiab bin Ahisamakh daripada Suku Dan dipilih untuk membantu Bezalel bin Hur daripada Suku Judah (Haberer & 2001).

Setiap perincian peti ini sudah diwahyukan pada Nabi Musa (as). Dua tukang kayu hebat ini hanya perlu ikut saja, menggunakan kayu shittim dalam bentuk 131 x 79 x 79 sentimeter. Peti ini kemudian diberi sentuhan emas dengan warna yang bersesuaian dengan fitrahnya sebagai alat kesucian Judaisme.

Rantauan Dan Hilang

Peti Tabut menjadi simbol utama semasa Bani Israil menjadi buangan selama 40 tahun kerana enggan berperαηg meηeηtαηg Uj. Dalam setiap perjalanan mereka, Peti Tabut ini akan diusung di bahagian hadapan seolah-olah satu isyarat kedatangan Bani Israil.

Apabila Peti ini dibawa sekali semasa Yehoshua bin Nun pergi berperαηg dengan bandar Jericho. Selama enam hari berturut-turut, para agamawan mengusung Peti Tabut di serata bandar dengan tiupan trompet Judaisme.

Setiap generasi Bani Israil menyandang amanah supaya dapat menjaga Peti Tabut dengan baik. Bertukar-tukar tangan jadinya, sampailah Nabi Daud (as) dan Nabi Sulaiman (as) bertakhta.

Selepas zaman kenabian ini, Bani Israil mula mengalami kejatuhan angkara perpecahan dalam kalangan suku-suku sendiri.

Pada tahun 587 S.M., Empayar Babylon datang membiηαsαkαn Jerusalem dan Kuil Nabi Sulaiman (as).

Sejak hari itu, tiada siapa tahu apa yang berlaku pada Peti Tabut. Banyak teori dilemparkan. Ada yang cakap Babylon ambil. Ada yang cakap peti ini masih ada di kawasan Haram ash-Sharif. Terkemudian, turunlah kitab Injil dan akhirnya agama Islam yang disempurnakan.

Maka banyak cerita pasal Peti Tabut disampaikan kepada umat manusia. Cuma lokasinya seolah-olah dirahsiakan, dengan semua mata terletak pada Israel dimana Nabi Daud (as) pernah membangunkan sebuah bandar (Lovett & Hoffman, 2020).

Kenapa Penting Sangat?

Peti Tabut menjadi artifak rebutan semua pihak atas mµkjizαt yang dipercayai ada padanya. Ia dikatakan mampu menghαpµskan sebarang halangan; katanya bantu memudahkan urusan hamba Tuhan.

Dengan erti kata lain, sesiapa yang ingin menjadi ketua sebuah negara barangkali dipermudah dengan berkat yang pernah disantuni pada peti ini.

Malah peti ini juga mampu menghalau semua haiwan merbαhαyα. Bayangkanlah, dengan mengusung peti ini sambil meniup trompet, bandar Jericho boleh jatuh.

Cuma barangkali keberkatannya telah hilang angkara kelakuan Bani Israil pada ketika Babylon datang untuk mengambil Jerusalem. Maka dalam pada itu, semua boleh hidu bahawa peti ini memang suci… cuma kesuciannya terletak pada kuasa-Nya sahaja.

Mungkin disebabkan itu orang ramai meletakkan mata pada Haram ash-Sharif dan Masjid al-Aqsa, katanya Peti Tabut disimpan di bahagian bawah tanahnya.

RUJUKAN:

Lovett, R., & Hoffman, S. (2020, Januari 30). Why the Ark of the Covenant Is one of the history’s enduring mysteries. National Geographic.

Haberer, J., (2001). Living the Presence of the Spirit. Westminster John Knox Press.


Patutkah IPT Dibuka Dalam Waktu Sesingkat Sebulan Ini?

Pada 1 Julai 2020, Menteri Kanan (Kluster Keselamatan), Datuk Seri Ismail Sabri Yaakob telah mengeluarkan kenyataan bahawa Mesyaurat Khas telah bersetuju untuk membuka semula Institusi Pengajian Tinggi (IPT) kepada pelajar tempatan dan antarabangsa.

Beliau turut menambah bahawa pembukaan IPT berserta prosedur operasi standard (SOP) akan diumumkan oleh Kementerian Pengajian Tinggi (KPT) dalam masa yang terdekat. Dengan pengumuman itu, rata-rata penuntut menarik nafas lega kerana kesengsaraan belajar di rumah akan berakhir tidak lama lagi.

Majoriti penuntut ingin pulang ke kampus untuk melanjutkan pelajaran berbanding ingin meneruskan pembelajaran secara maya di kediaman masing-masing. Perkara ini kerana, selama lebih kurang tiga bulan ini, mereka telah mengalami pembelajaran secara maya dan merasakan langkah ini tidak begitu efektif

Sebilangan pelajar merasakan belajar di rumah tidak memberikan suasana untuk belajar tetapi lebih kepada suasana untuk berehat. Dengan tanggapan sebegitu, ia menyebabkan para pelajar tidak dapat memberikan fokus seratus peratus terhadap pelajaran mereka. Bahkan, ada yang menyertai kelas secara maya ini di atas katil yang kita semua tahu merupakan tempat untuk kita berehat

Para pensyarah juga turut merasakan kekangan mengajar secara maya kerana tidak dapat berinteraksi secara terus dengan para pelajar. Kadang-kadang masalah capaian internet juga menjadi penghalang buat mereka untuk menyampaikan ilmu. Dengan pembukaan IPT tidak lama lagi, para pelajar dan pensyarah dapat meneruskan proses pengajaran dan pembelajaran (PdP) secara lebih efektif seperti sedia kala.

Pengumuman ini turut memberikan nafas lega serta sinar kepada para pelajar yang mana bidangnya memerlukan amali di makmal dan sebagainya. Selama tiga bulan belajar secara maya, proses amali ini turut tidak ketinggalan untuk dilaksanakan secara maya. Para pelajar merasakan mereka tidak dapat pengalaman sebenar serta input yang jelas dengan hanya melakukannya di depan skrin komputer.

Tidak lupa juga, ada segelintir pelajar sudah tidak bersemangat untuk meneruskan pelajaran mereka secara maya dan berharap agar semester ini akan berakhir dengan segera. Mereka hilang minat kerana banyak kekangan yang perlu mereka hadapi seperti masalah capaian internet, masalah ketika proses PdP dan sebagainya. Mereka seperti acuh tidak acuh serta mengambil pendekatan untuk bersikap sambalewa terhadap tugasan yang diberikan yang menyusahkan banyak pihak.

Maka dengan alasan-alasan ini, majoriti penuntut IPT ingin dan berharap agar pembukaan IPT ini akan dilakukan dalam tempoh yang terdekat. Tetapi, jika kita telusuri di laman laman sosial terutamanya laman sosial Twitter, terdapat segelintir penuntut yang melahirkan rasa kurang senang dengan pengumuman itu.

Mereka mengatakan bahawa tindakan kerajaan amnya dan KPT khasnya yang tidak konsisten dengan polisi yang dikeluarkan bakal menyusahkan banyak pihak. Perkara ini kerana, pada awalnya kebanyakkan IPT mengeluarkan kenyataan bahawa penuntut bakal menghadapi pembelajaran secara maya dirumah sehingga akhir tahun ini. Di dalam kenyataan itu turut mengatakan bahawa universiti akan dibuka semula seawal awalnya pada bulan Januari tahun 2021.

Dengan kenyataan sebegitu, penuntut yang menyewa rumah di sekitar kawasan universiti telah melakukan pembatalan kontrak dengan pihak tuan rumah. Jika, pembukaan universiti dilaksanakan dalam tempoh yang terdekat, maka segelintir pelajar akan menghadapi masalah dari segi penginapan. Mereka perlu mencari semula tempat tinggal ataupun rumah sewa yang masih kosong di sekitar kampus mereka dalam tempoh yang pendek.

Tidak kurang juga, para pelajar telah menghabiskan wang mereka baru-baru ini kerana perlu kembali ke kampus untuk mengosongkan bilik mereka di asrama. Jika mereka tinggal berdekatan dengan kampus mungkin lah tidak rasa bebanan itu namun jika mereka berada jauh beratus kilometer dari kampus seperti pelajar dari Sabah dan Sarawak maka perkara ini amat membebankan.

Jika pembukaan dilakukan dalam tempoh kurang dari sebulan, maka mereka perlu mengeluarkan sejumlah wang yang banyak untuk pulang ke kampus kembali. Pihak IPT perlu memberikan ruang masa untuk para penuntut menstabilkan kembali kewangan mereka.

Dengan hujah-hujah di atas, saya secara peribadinya menyokong tindakan pihak KPT untuk membuka kembali Institusi Pengajian Tinggi diseluruh Malaysia. Jika anak kecil berumur setahun jagung dapat meneruskan pembelajaran mereka secara terus, mengapa penuntut IPT yang rata-rata berumur 18 tahun ke atas tidak dapat diberikan kelonggaran itu.

Namun, pihak yang berwajib perlu mendengar rintihan serta keluhan yang diutarakan oleh para penuntut ini. Pihak KPT perlu merangka satu jalan dan alternatif terbaik untuk membantu para pelajar yang menghadapi masalah masalah yang tertentu.

Diharapkan juga pihak KPT tidak menukar polisi dan mengeluarkan kenyataan saat akhir secara terburu-buru kerana perkara ini akan mendatangkan banyak masalah kepada pelbagai pihak. Tidak lupa juga, isu pengurangan yuran juga perlu diselesaikan dengan segera kerana semester baharu bakal bermula tidak lama lagi. Tempoh yang paling tepat untuk membuka kembali IPT adalah ketika semester baharu bermula iaitu sekitar bulan Oktober.

Salam Berilmu Untuk Berjasa dan Berbakti

#KitaJagaKita


Juruterbang Soviet Yang Membelot Dan Membawa Lari Pesawat Rahsia Ke Jepun

Pada 6 September 1976, Lt Viktor Belenko, juruterbang unit PVO yang berpusat di pangkalan udara Chuguyevka di utara Vladivostok (beberapa sumber menyatakan pangkalan udara Sakharovka) gagal kembali dari misinya.  Pegawai atasannya mungkin tidak akan merasa marah sekiranya dia terhem.pas di Lautan Jepun, namun, berita tentang Belenko telah mendarat di lapangan terbang antarabangsa Hakodate adalah amat mengejutkan.

Mungkin tidak sesiapa yang pernah tahu sekiranya Belenko menghubungi risikan ketenteraan Amerika Syarikat sendiri atau disewa oleh mereka.  Siasatan mendapati bahawa pembelotan itu bukan tindakan yang dilakukan secara melulu oleh seorang pegawai yang tidak berpuas hati – Belenko telah dijangka akan tiba ke Jepun dan membuat persiapan untuk melakukan penerbangan.  Dia menerbangkan pesawat ke Jepun buat kali pertama dengan muatan bahan bakar penuh, dan membawa manual teknikal terperinci bersamanya.

Tidak ada sesiapa pum di pangkalan yang menjangkakan pembelotan akan berlaku.  Profil misi itu antaranya ialah penerbangan tahap rendah bagi memastikan pesawat tidak boleh dikesan oleh radar darat. Hanya apabila Belenko gagal kembali pada waktu yang ditetapkan, ATC mula menghubunginya melalui radio dan pesawat pejuang dihantar untuk menjejak kebarangkalian lokasi na.has.

Di Jepun, mesej dari pengawal sempadan yang memaklumkan sebuah pesawat telah melintasi sempadan negara membuatkan pihak Jepun tiba lewat untuk menyambutnya. Belenko sudah pun menghampiri ruang udara Jepun, dengan pesawat Angkatan Pertahanan Udara Jepun bersedia untuk mengiringinya.

Kelengkapan navigasi MiG-25P tidak dapat memberi panduan kepada pesawat dengan tepat semasa penerbangan tahap rendah yang panjang kecuali jika isyarat RSBN SHORAN tersedia (malangnya, ia tiada).  Kompas radio agak membantu tetapi juruterbang tetap perlu mengetahui frekuensi isyarat penanda di Hakodate, yang tidak diketahui oleh mana-mana kakitangan di Chuguyevka.

Dengan itu, Belenko bimbang sekiranya dia tersalah jangkaan tempat pendaratannya dan mungkin boleh terbabas lalu merosakkan peralatan pendaratan dan membuat pesawat itu tidak lagi bernilai.

Belenko membuat kenyataan media dan memohon suaka politik di A.S. Sekumpulan besar pakar tiba dari A.S. untuk memeriksa pesawat tersebut tetapi jurutera Jepun juga turut terlibat dalam beberapa peringkat kajian.

Kesatuan Soviet memberi tekanan terhadap Jepun, menuntut pesawat itu segera dikembalikan.  Oleh kerana tidak ada alasan dari segi undang-undang untuk tidak melakukannya, pesawat MiG-25 dikembalikan, dalam keadaan komponen badannya diasing-asingkan dan berada di dalam peti khas.  Jepun melakukannya dengan sengaja untuk melindungi bukti ‘bedah siasat’ yang mereka dan pakar risikan A.S. lakukan terhadap MiG.

Ketika delegasi Soviet yang diketuai oleh Jeneral Dvornikov tiba di Jepun, pegawai Jepun melambat-lambatkan masa dengan mencipta halangan birokrasi. Apabila peti yang memuatkan bahagian-bahagian badan pesawat diangkut ke pelabuhan untuk dimuatkan di atas kapal pengangkut Soviet, perwakilan Soviet menuntut agar peti dibuka untuk diperiksa bagi memastikan tidak ada apa-apa yang hilang.

Jepun sengaja menghabiskan masa mereka selama beberapa jam, dengan harapan agar para pegawai Rusia itu  tidak mempunyai masa mencukupi untuk melakukan pemeriksaan dan mengemas semula peti tepat pada waktunya – tetapi mereka gagal.

Pakar Soviet dengan segera mengetahui berapa banyak maklumat yang sebenarnya diketahui oleh Barat. Apabila MiG-25 dibawa kembali ke negara Soviet, mereka mendapati bahawa Amerika telah menghidupkan enjinnya dan mengukur tanda infra-merah pesawat dan juga membuat analisis terperinci mengenai sistem avionik, termasuk radar, dan struktur bahannya.

Gara-gara tiada pengetahuan tentang cara mengendalikan peralatan tersebut, jurutera Amerika didapati telah merosakkan sebahagian peralatan itu dan telah membaikinya dalam keadaan tergesa-gesa (fius dan komponen perintang asing ditemui pada set radar).

Kejadian itu membuatkan media di seluruh dunia menjadikan cerita mengenai MiG-25 sebagai tajuk utama berita. Wartawan penerbangan mengejek reka bentuknya sebagai ‘mentah’ dan ‘arkeologi kejuruteraan’ tetapi mengakui bahawa rangka keluli pesawat itu berfungsi dengan baik pada suhu yang tinggi dan boleh dibina dan diperbaiki dengan mudah tanpa memerlukan kemahiran tinggi yang khusus.

Unsur radar dianggap ketinggalan zaman namun radarnya menarik minat pihak Barat kerana mempunyai dua jalur gelombang yang menjadikannya hampir kebal dari sebarang gangguan gelombang (jamproof) – sesuatu yang tidak terdapat pada sistem radar A.S. pada masa itu.

Bahkan, A.S. mendakwa bahawa ‘MiG-25 adalah satu-satunya pesawat yang menakutkan seluruh dunia’.  Setiausaha Pertahanan A.S., Schlesinger menyatakan bahawa pesawat pemintas Soviet yang terbaru itu adalah sen.jata yang cukup ampuh untuk membawa perubahan drastik pada sistem dan strategi se.njata Barat.

Kejutan dialami oleh pemimpin Soviet, Kementerian Pertahanan dan beberapa kementerian lain. Barat telah memiliki rahsia Kesatuan Soviet!  Lebih teruk lagi, kenyataan Belenko yang diterbitkan oleh akhbar di seluruh dunia menjelaskan bahawa agensi perisik Barat mempunyai maklumat awal mengenai model terbaru yang boleh memuatkan dua juruterbang, MiG-25MP. Pihak yang berpotensi tinggi menjadi musuh Soviet itu kini turut memiliki untuk nembangunkan sen.jata lawan dan memiliki keupayaan yang tinggi untuk meneutralkan MiG-25 dalam masa yang singkat.

Ini memaksa kerajaan Soviet, Kementerian Pertahanan dan Kementerian Industri Pesawat untuk mengambil tindakan dan siasatan lanjut yang kemudian terbukti kebenarannya. Di bawah perintah yang tegas dan jelas oleh sistem Soviet membuatkan biro reka bentuk dan industri pertahanan bekerja keras, dan MiG-25PD yang jauh lebih baik mula dibina dan dikeluarkan hanya dalam masa dua tahun setengah selepas pembelotan itu.

MiG-25 sangat penting bagi pertahanan udara Soviet, kerana (sehingga MiG-31 memulakan perkhidmatan), ia merupakan satu-satunya pesawat yang mampu memintas pesawat pengintai strategik Lockheed SR-71A yang mencerob.oh Laut Barents dan Baltik walaupun dalam autobiografinya Belenko mendakwa bahawa “SR-71 terbang di luar pantai Rusia, mencabar dan mengejek MiG-25 yang dikirim untuk memintas mereka, meluncur ke ketinggian yang tidak dapat dicapai pesawat Soviet, dan terbang santai di atas mereka, atau memecut pada kelajuan yang pantas dan tidak dapat ditandingi oleh Rusia ”.

Apabila Poland mengalami kon.flik pada awal 1980-an, Barat bimbang akan kemungkinan berlakunya pencero.bohan Soviet. Data yang diberikan oleh satelit pengawasan yang memantau pasukan Soviet yang ditempatkan di sempadan barat ternyata tidak mencukupi untuk Amerika, dan SR-71 mula melakukan misi pengintaian di Laut Baltik.  MiG-25PD dan ‘PDS yang ditempatkan di kawasan itu menghadapi banyak tekanan untuk menangani pengintip ini.

Pembelotan Belenko memberi kesan yang positif (selain jangka panjang yang telah disebutkan) – ia membuka jalan kepada eksport senja.ta baru. Eksport pertama MiG-25 dilaksanakan pada tahun 1979. Versi eksport pesawat pemintas dan pengintipan / se.rangan yang diturunkan sedikit kualitinya ini diperoleh Algeria, Bulgaria, India, Iraq, Libya, dan Syria. Inilah kaedah yang tidak konvensional untuk menembusi pasaran asing – pesawat harus dicuri untuk membolehkan ia dieksport.

Kesatuan Soviet sangat kesal dengan keadaan itu lalu menuntut Jepun membayar pampasan bernilai $ 10 juta di atas kerosakan pesawat itu. Jepun pula menuntut Soviet membayar $ 40,000 untuk kerosakan terhadap Lapangan Terbang Hakodate dan kos penghantaran. Tiada sesiapa tahu adakah bil-bil ini telah dibayar.

Walaupun penerbangan Belenko itu adalah satu pembelotan dan bukannya sera.ngan, kejadian ini menandakan kelemahan dalam sistem pertahanan udara Jepun.  Kegagalan sistem radar Jepun untuk mengesannya dan ketidakupayaan pesawat pejuang Jepun memintasnya menyebabkan perubahan dalam sistem pertahanan Jepun.

JASDF membeli pesawat amaran udara Grumman E-2 Hawkeye dan beberapa tahun kemudian membeli McDonnell Douglas F-15 Eagles dengan kapasiti radar yang lebih baik.  Perkembangan F-15 didorong oleh ketakutan AS terhadap kemampuan MiG-25.  Jepun juga kemudian mengemas kini sistem F-4nya untuk meningkatkan keupayaan memantau daratan.

Viktor Belenko berhijrah ke Amerika Syarikat, dibantu oleh CIA dan ten.tera A.S., mempelajari bahasa Inggeris dan secara beransur-ansur menyesuaikan diri dengan kehidupan di AS.

Kisah hidupnya di Kesatuan Soviet, pembelotannya dan kehidupan barunya di AS ditulis oleh John Barron dalam buku MiG Pilot: The Final Escape of Lieutenant Belenko, yang diterbitkan pada tahun 1980. Sebuah filem mengenainya turut diarahkan oleh Clint Eastwood yang berjudul ‘Firefox’.

Belenko kemudian menjadi perunding kepada te.ntera AS  dan industri aeroangkasa, penceramah awam dan ahli perniagaan. Dia juga berkahwin dengan seorang wanita Amerika dan mempunyai dua orang anak namun kemudian bercerai. Dia tidak pernah menceraikan isterinya di Rusia.

Manakala bagi Amerika Syarikat pula, walaupun mereka tidak dapat memiliki MiG-25P yang dibawa Belenko ke Jepun pada tahun 1976, mereka akhirnya memperoleh pesawat MiG-25 Iraq setelah pencer.obohan ke atas Iraq pada tahun 2003.

RUJUKAN:

Barron, John (1983). MiG Pilot: The Final Escape of Lieutenant Belenko. Avon Books.


Lenyapnya Cahaya Akidah Daripada Masjid Agung Cordoba

Pada 30 Jun 1236, Raja Ferdinand III memasuki Cordoba buat kali pertama selepas kota tersebut dikepung selama lima bulan. Baginya, ini menandakan proses Reconquista (penaklukan semula Sepanyol di bawah kerajaan Kristian) berjalan lancar. Tetapi kemasukan baginda turut menandakan berakhirnya kegemilangan Cordoba dan mercu tandanya, Masjid Aljama atau Masjid Agung Cordoba.

Mengikut legenda penduduk tempatan, tapak masjid ini pada asalnya merupakan sebuah kuil yang didedikasikan kepada dewa orang Rom Janus (dewa Rom yang bermuka dua). Kuil tersebut dibina oleh orang Rom sekitar abad kedua SM selepas mereka membuka kota Cordoba. 800 tahun selepas itu, Cordoba kemudiannya menjadi sebahagian daripada jajahan takluk kerajaan Visigoth selepas ditakluk oleh raja mereka, Leovigilido. Kuil tersebut kemudiannya dirobohkan dan digantikan dengan sebuah basilika.

Dua abad selepas itu, Sepanyol jatuh ke tangan angkatan perang Bani Umayyah pimpinan Tariq bin Ziyad selepas kerajaan Visigoth berjaya ditewaskan. Susulan itu, Sepanyol menjadi jajahan takluk Bani Umayyah dan milik umat Islam selama lebih 700 tahun di bawah nama Andalusia. Cordoba dijadikan sebagai pusat pemerintahan Bani Umayyah di Andalusia sekaligus menjadi pusat perkembangan ilmu pada Zaman Keemasan Islam.

Sebelum itu, kami cadangkan korang dapatkan KITAB TAMADUN ISLAM. Kita sentiasa dimomokkan Islam tidak menyumbang kepada ketamadunan dunia. Hakikatnya, terlalu banyak sumbangan dunia Islam yang menjadi asas dunia moden hari ini. Nak tahu lagi, dapatkan KITAB TAMADUN ISLAM sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Semasa angkatan perang Bani Umayyah tiba di kota berkenaan, mereka tercari-cari tempat untuk mendirikan solat. Sebagai tanda toleransi dan melihat mereka lebih baik daripada pihak Visigoth, penduduk Kristian Cordoba membenarkan sebahagian kawasan gereja mereka digunakan sebagai masjid.

Perkongsian ini diteruskan sehingga 785 Masihi sebelum kawasan gereja dibeli oleh pengasas Emiriah Bani Umayyah Andalusia, Abdul Rahman al-Dakhil atau Abdul Rahman I. Sebagai tukaran kepada persetujuan membeli tanah gereja berkenaan, baginda bersetuju membenarkan komuniti Kristian Cordoba membina semula gereja-gereja lama termasuk yang didedikasikan kepada santo-santo seperti Faustus dan Marcellus. Setelah itu, barulah proses pembinaan Masjid Agung Cordoba dapat dilaksanakan.

Masjid Agung Cordoba mula dibina sekitar 169 Hijrah (785-786 Masihi) dan siap setahun selepas itu. Bagi Abdul Rahman, pembinaan masjid ini dianggap penting buat beliau. Ini kerana ia dianggap permulaan baru buat Bani Umayyah di Andalusia selepas pemerintahan mereka di Timur Tengah ditamatkan oleh Bani Abbasiyah. Selain itu, dengan membina Masjid Agung Cordoba, ini menjadikan ia sebagai mercu tanda baru kota berkenaan.

Walaupun baginda mangkat pada 788 Masihi, usaha menambahbaik dan memperindah masjid tersebut diteruskan oleh para emir Bani Umayyah untuk dua abad berikutnya. Antara ciri-ciri tambahan yang ditambah ialah sebuah laman dalam, dusun oren, laluan pejalan kaki bertutup, menara dan pancuran-pancuran air.

Menara Masjid Agung Cordoba yang unik menjadikan masjid tersebut lain dari yang lain. Menara tersebut dibina atas titah Abdul Rahman III sekitar 951-952 Masihi. Berperanan sebagai tempat bilal/muazzin (orang yang bertanggungjawab melaungkan azan bagi menandakan masuk waktu solat fardu), menara tersebut berbentuk segi empat sama dengan hiasan besi pada puncaknya yang dikenali sebagai yamur.

Disebabkan ia dibina dalam tempoh setahun, kebanyakan bahan binaannya seperti batu-bata dan tiang-tiang diambil daripada runtuhan bangunan era Rom Timur/Byzantine) dan Visigoth termasuk gereja lama yang dibeli Abdul Rahman. Ini bertepatan dengan ciri-ciri masjid-masjid Afrika Utara yang memanfaatkan bahan sama sebagai bahan pembinaan.

Ini dapat dilihat menerusi puluhan tiang era Byzantine dan Visigoth yang digunakan untuk dewan sembahyang Masjid Agung Cordoba. Antara masjid yang berkongsi ciri sama ialah Masjid Agung Kairouan dan Masjid al-Zaytuna, kedua-duanya terletak di Tunisia. Selepas mengalami proses pengindahan dan penambahbaikan, Masjid Agung Cordoba sentiasa menimbulkan kekaguman para pengunjungnya setiap kali dilawati.

Jadi, tidak hairanlah apabila Ferdinand III melihat kehebatan mercu tanda Islam di Cordoba itu, baginda merasa takjub dengan apa yang dilihat. Walaupun peranannya ditukar daripada masjid kepada gereja, baginda tidak mahu ia diperlakukan sewenang-wenangnya oleh geng gereja. Lantas, satu dekri dikeluarkan di mana sebarang pengubahsuaian terhadap struktur Masjid Agung Cordoba tidak dibenarkan. Jika ada sekalipun, ia mestilah sama sekali tidak mengubah keunikan dan keindahan kompleks bangunan tersebut.

Selama beberapa abad, dekri Ferdinand III dipatuhi oleh raja-raja selepas baginda. Kemudian pada awal abad ke-16, pihak gereja menerusi Bishop Alonso Manrique merancang membina ruang tambahan kepada kompleks Masjid Agung Cordoba. Kononnya, dengan berbuat demikian, ia dapat menampung bilangan penganut Kristian yang mengunjungi bangunan berkenaan. Bagaimanapun, ia dibantah oleh pemilik-pemilik gereja persendirian sekitarnya dan penduduk tempatan kerana berpotensi memusnahkan keunikan Masjid Agung Cordoba.

Tetapi pihak gereja terus berdegil dan tetap mahu meneruskannya. Pertelagahan ini memaksa Manrique meminta campur tangan pemerintah Sepanyol ketika itu, Raja Charles V. Selepas mendengar pandangan semua pihak, pembinaan tersebut diluluskan dengan ingatan dekri Ferdinand III mesti dipatuhi sepanjang masa.

Dan itu membawa kepada satu insiden menarik. Beberapa tahun selepas itu, Charles V dan isterinya Isabella of Portugal singgah di Cordoba bagi meninjau perkembangan terbaru pembinaan yang dijalankan di Masjid Agung Cordoba. Untuk projek tersebut, Manrique memilih seorang pembina tempatan bernama Hernan Ruiz untuk menguruskan projek berkenaan.

Malangnya, sebaik saja Charles V meninjau kerja-kerja yang dijalankan, tahulah baginda keunikan Masjid Agung Cordoba yang cuba dipelihara selama beberapa ratus tahun telah terhakis. Kerja-kerja pembinaan langsung tidak mencapai piawaian para pembina dan arkitek Muslim yang menghasilkan kompleks masjid tersebut.

Murka, Charles V mengarahkan Ruiz menghadap baginda sebelum bertitah, “Kamu telah memusnahkan sesuatu yang unik bagi membina sesuatu yang bersifat biasa.” Tidak mustahil Manrique juga menjadi mangsa amukan baginda kerana memujuknya meluluskan projek tersebut. Dan sehingga hari ini, binaan Ruiz terus mengundang kritikan.

Menjelang tahun 1984, Masjid Agung Cordoba disenaraikan UNESCO sebagai Tapak Warisan Dunia. 10 tahun selepas itu, lebih 200 ekar kawasan yang menempatkan monumen-monumen lama Cordoba ditambah termasuk Alcazar de los Reyes Cristianos dimasukkan dalam senarai sama. Alcazar de los Reyes Cristianos merupakan istana musim panas Raja Ferdinand II Aragon dan merupakan tempat Christopher Columbus menghadap baginda sebelum berlayar ke Dunia Baru.

Selepas Islam kembali ke Sepanyol menerusi askar-askar kolonial yang dibawa dari Maghribi sekitar abad ke-19 dan abad ke-20, wujud usaha oleh komuniti Muslim untuk menunaikan solat di Masjid Agung Cordoba. Usaha ini bermula pada 2005 dan terus berlaku sehingga hari ini. Tetapi pihak gereja Sepanyol menolak semua cubaan ini.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN

Nayler, M. (2018, 11 Julai). A Brief History of the Mosque-Cathedral of Córdoba. Culture Trip.

Olmedo Sanchez, Y. V. (2022, 16 Ogos). Córdoba’s stunning mosque-cathedral showcases Spain’s Muslim heritage. National Geographic.


Bahasa Melayu Dan Maori Bukti Dua Bangsa Ini Bersaudara!

Keluarga
bahasa Austronesia merupakan sebuah keluarga yang besar dari timur hingga ke
barat. Tidak percaya? Kelibatnya boleh dilihat sejauh Madagascar di barat,
Taiwan di utara, kawasan Kepulauan Pasifik dan Hawaii di sebelah timur dan New
Zealand di sebelah selatan. Walaupun mempunyai pengaruh budaya yang berbeza,
persamaan budaya dan bahasa masih wujud sehingga hari ini. Antara persamaan
yang boleh dikesan ialah persamaan orang Melayu dan Maori dalam konteks
keluarga bahasa Austronesia.

Perkataan sama yang digunakan Melayu dan Maori

Seperti dilihat dalam jadual di atas, perkataan lice merujuk kepada kutu dan ini dinyatakan sama dalam bahasa kedua-dua bangsa ini. Begitu juga dengan perkataan mata yang diterjemah dalam Bahasa Inggeris sebagai eye. Sementara dua perkataan yang merujuk kepada angka mempunyai persamaan dari segi bunyi.

Jika anda dengar sebutan rua dan rima dalam Bahasa Maori, ia amat hampir dengan perkataan dua dan lima dalam Bahasa Melayu. Sementara perkataan yang ada kaitan dengan persekitaran seperti puke/bukit dan ika/ikan dilihat amat dekat dengan orang Melayu dan Maori. Ada juga perkataan yang hampir dari segi ejaan dan sebutan seperti mati atau mate dalam Bahasa Maori.

Jika anda rasa ini sesuatu yang unik, rujuk pula jadual persamaan Bahasa Jawa dengan Bahasa Maori.

Jika
kita lihat Bahasa Jawa pula, wujud beberapa persamaan dengan Bahasa Melayu dan
Bahasa Maori yang kita gunakan hari ini. Bagi peminat burung, pasti sudah biasa
mendengar nama-nama seperti punai, tiung dan kakak tua. Walaupun berbeza sedikit
dari segi sebutan dan ejaan, ia masih merujuk kepada spesis burung yang sama.
Tetapi siapa sangka pucuk paku yang menjadi makanan kegemaran orang Melayu
turut menjadi makanan kegemaran bangsa Maori sendiri. Buktinya, penggunaan
perkataan pikopiko oleh orang Maori terhadap jenis tumbuhan ini.

Berdasarkan
dua jadual ini, kita boleh simpulkan terdapat lebih daripada 12 perkataan yang
mempunyai maksud dan sebutan yang sama dalam Bahasa Maori, Bahasa Melayu dan
Bahasa Jawa. Ianya merujuk kepada angka, anggota badan dan alam semulajadi itu
sendiri. Sementara alam semulajadi pula merujuk kepada tanah (benua,
bukit-bukau dan kawasan paya), burung, ikan dan tumbuh-tumbuhan. Ada juga
perkataan yang merujuk kepada kedalaman atau jarak seperti muri/mburi.

Peribahasa

Dari
segi peribahasa pula, kebanyakan peribahasa orang Melayu dan orang Maori amat
unik kerana kebanyakan peribahasa ini sudah wujud sebelum abad ke-19 lagi.
Selain itu, kedua-duanya juga berkongsi latar belakang hampir sama seperti
pertanian (penanaman padi (Melayu)) dan penanaman ubi kentang (Maori), haiwan
peliharaan (kucing (Melayu) dan anjing (Maori)), tempat tinggal berhampiran
dengan atau dalam hutan, mahir mengendali perjalanan di lautan dan mempunyai
dewan komuniti bagi mereka bermesyuarat (balai raya (Melayu) dan marae
(Maori)).

Kedua-dua
bangsa ini menjadikan sesebuah peristiwa atau persekitaran mereka sebagai asas
kepada peribahasa mereka. Peribahasa-peribahasa ini menjadi panduan hidup
kepada generasi seterusnya. Bagi orang Maori, kebanyakan peribahasa mereka mula
wujud sebelum kedatangan peneroka-peneroka Eropah ke New Zealand dan semakin
bertambah bila melalui pelbagai tempoh di negara itu. Sementara kebanyakan
peribahasa orang Melayu ini bukan sekadar semasa era kegemilangan tamadun
bangsa berkenaan tetapi juga semasa melalui zaman penjajahan dari Portugal
hingga Britain dan Jepun. Contoh peribahasa dari era ini ialah seperti Belanda
minta tanah. Peribahasa yang membawa maksud tidak puas dengan pemberian orang
dan mahu lebih lagi merujuk kepada sikap licik dan tamak penjajah itu terhadap
kerajaan-kerajaan Melayu ketika itu.

Antara
peribahasa orang Melayu dan Maori yang dianggap sama ialah:

1.
Berani.

Maori:
Ka mahi ta tawa uho ki te riri

Maksud: pahlawan berani dengan hati seperti
sebatang pokok tawa (sejenis pokok besar)

Melayu: Berani kerana benar, takut kerana salah

Maksud: berani bertindak atas dasar kebenaran

2. Bergantung kepada diri sendiri

Maori: He kai kei aku ringaringa

Maksud: Saya boleh dapatkan makanan menggunakan tangan
(kudrat) saya.

Melayu: Tulang empat kerat

Maksud: dengan kekuatan tubuh badan

3. Kerjasama

Maori: Ma pango, ma whero, ka oti te mahi

Maksud: dengan hitam dan merah, kerjanya akan
selesai.

Melayu: Berat sama dipikul, ringan sama dijinjing
(sama dengan peribahasa lain seperti bukit sama didaki, lurah sama dituruni)

Maksud: bermuafakat untuk memudahkan sesebuah
pekerjaan

4.
Kehormatan

Maori:
Kāore te kūmara o korero mōtōna māngaro

Maksud:
Kumara (ubi keledek) tidak pernah menyatakan betapa manisnya ia.

Melayu:
Masuk bakul angkat sendiri

Maksud:
suka memuji diri sendiri.

5.
Tidak tahu malu

Maori:
Rae totara

Maksud:
orang yang berbohong atau selamba

Melayu:
Muka tembok

Maksud:
orang yang tak tahu malu

6.
Nasib baik

Maori:
He rā whatiwhati kō

Maksud:
hari terbaik untuk bekerja

Melayu:
Bagai bulan jatuh ke riba

Maksud:
beruntung besar

SUMBER

Hj
Kamso, Siti Maimun, Wan Noor Taria dan Abdul Rahman, Wan Rafaei. (2013). Similarities
in Malay and Maori in the context of the Austronesian language family (55-67). The
changing values of Malays, Māori and Pacific Islanders.